text:
- Tíðindi, mentan og ítróttur
Kommunurnar gjalda gildið
Tak niður
Tað er lætt hjá landsstýris- og løgtingsfólkum at breggja sær av, at fyritíðarpensjónistar hava fingið fleiri pengar, tá kommunurnar standa við endan og skulu gjalda gildið.
Tað segði Dennis Holm, formaður í Føroya Kommunufelag, á aðalfundinum hjá felagnum fríggjadagin. Hann vísti í formansrøðuni á, at landið fær 9,4 milliónir krónur burtur úr broytingini, men kommunurnar mugu gjalda 25,3 milliónir krónur.
Orsøkin til tað er, at samstundis sum fyritíðarpensjónin hækkaði við 1.000 kr um mánaðin, varð grundarupphæddin gjørd skattafrí.
Fyritíðarpensjónistar fáa eisini eina viðbót, og ta viðbótina lækkaði landið við 21,9 milliónum krónum. Tí eru tað bara kommunurnar, sum rinda fyri broytingina.
Løgmaður lovaði kommununum, at tær skuldu haldast skaðaleysar av broytingini, tí tær skuldu fáa pengarnar aftur, tá uppskotið um veiðigjaldið varð samtykt.
Men uppskotið um veiðigjaldið er framvegis í Vinnunevndini, og nú verður tosað um, at tað er eingin trupulleiki, um uppskotið ikki verður samtykt í ár.
Mannagongdin er ikki nøktandi, sigur Dennis Holm, formaður í Kommunufelagnum.
Hoyr samrøðu við Dennis Holm omanfyri.
Sí eisini


c: text/html

text:
Ein video er um dagarnar komin undan kavi. Hon vísir eina CHC tyrlu, ið hevur eina álvarsama lending á Sevan Brasil boripallinum.”Vit kunnu vátta, at 15. apríl 2017 klokkan 16.35 lokala tíð, gjørdi ein S92 (PR-CHR) eina neyðlending á boripallinum
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
"Tað er ikki støddin, men vøksturin, ið telur"
Einstein

robotstxt: allowed

filter: keep


text:
Orð: Ókendur
Lag: Hans Jacob Højgaard
Týtt úr týskum: Símun av Skarði
1. Eg smáttu veit á grønu ong,
har fuglar syngja vakran song,
og hoyrist heimligt áarsuð,
tann smáttan rennur mær í hug.
2. Tvey hjørtu sláa inni har,
so trúgv sum trøll, so rein og kær,
so góðskufull alt uttan grið
í móðurbarmi, faðirs við.
3. Har inni eg í vøggu lá,
og fyrstu bøn eg lærdi tá;
har leikti eg í góðum frið?
mín fyrsta dreym eg droymdi við.
4. Um mær var boðin størsta høll,
og hon var skrýdd í gulli øll,
tó faðirs smátta mær er meir,
tí hon er einans, ikki fleir.


text:
Bárður spyr Kristinu um frágreiðingina hjá Búskaparráðnum
18. september 2018
Bárður S. Nielsen, formaður í Sambandsflokkinum, fer á tingfundinum í morgin mikudagin 19. september at seta ein munnligan fyrispurning til Kristinu Háfoss, landsstýriskvinnu í fíggjarmálum um frágreiðingina hjá Búskaparráðnum
Spurningar til landsstýriskvinnuna:
1. Kann landsstýriskvinnan vátta, at almennu útreiðslurnar, ið hon hevur ábyrgdina av, eru vaksnar við 4-5% um árið, sum talva II 2 í Búskaparfrágreiðingini vísir?
2. Heldur landsstýriskvinnan tað verða skilagott, at reka konjunkturviðgangandi fíggjarpolitikk?
Viðmerkingar
Í heystfrágreiðingini frá búskaparráðnum verður dentur lagdur á, at neyðugt er við betri stýring av almenna búskapinum. Samstundis sum víst verður á, at almenna nýtslan og íløgurnar eru konjunkturviðgangandi, eisini hjá landskassanum.
Høvuðsuppgávan hjá landsstýrismanninum í fíggjarmálum er at tryggja samlaða haldførið í føroyska búskapinum. Sterkasta amboðið at tálma sveiggjum í búskapinum er at føra kontraktivan fíggjarpolitikk, tá ið tað rekur við. Hetta merkir, at tað almenna roynir at halda aftur, tá ið vit hava búskaparligt viðrák.
Vit hava havt búskaparligt viðrák síðani 2012, og hava vit sjáldan sæð so stóran búskaparvøkstur fleiri ár á rað, sum hesaferð. Nú vísir búskaparráðið á, at vøksturin er steðgaður og einans er ein triðing av tí hann hevur verið.
Um vit framskriva tølini frá búskaparráðnum við fíggjarlógini fyri 2018 og tølini frá kørmunum hjá landsstýrinum, framgongur at landsstýrið í inniverandi valskeiði hevur hækkað útreiðslurnar við útvið 1.000 mió. í einstaki borgarin og vinnan skulu gjalda meir í skattum og avgjøldum hvørt ár frameftir.
Sambandsflokkurin
RN
Aftur


text:
Kjølur Open 2017 Hervið verður bjóðað til talvkappingina KJØLUR OPEN 2016 dagarnar 3.-5. feb. Kappingin er partur av Grand Prix kappingini 2016/17. 7 umfør verða telvað, 3 kviktalv fríggjakvøld, 2 langtalv leygardag og 2 sunnudag.Les meira »
Framvegis spenningur
Spenningurin er ikki fokin í fremstu deildini í landskappingini í talvi, tó at oddaliðið Havnin vann toppdystin á føroyameistarunum Sandavági í tí fyrra av tvinnanda leikumførum í dag. Eftir dystirnar í fimta umfari, sum byrjaðu í morgun, hevði Havnar Telvingarfelag við 3-1 sigri otað seg fýra stig framum Sandavág. Men nú dystirnir í sætta umfari eru lidnir í kvøld, hava sandavágsmenn táttað nakað í, soleiðis at munurin er dragnaður niður í trý stig.Les meira »
Havnarmenn vunnu
Oddabrak hevur í dag verið í landskappingini í talvi. Havnar Telvingarfelag og Sandavágs Talvfelag møttust í innanhýsis dysti í fimta umfari í landskappingini. Úrslitið var, at Havnin vann 3-1. Á báðum fremstu borðunum endaði javnt, men á triðja og fjórða borði vunnu havnarmenn.Les meira »
Talvtoppfundur í morgun
Nógvir leikir verða fluttir í dag. Tvey umfør eru á skránni í føroysku landskappingini í talvi. Dystirnir í fimta umfari byrjaðu klokkan tíggju í morgun, og klokkan fýra verður farið undir dystirnar í sætta umfari. Telvað verður í øllum deildum í Kollafjarðar Skúla. Tey bæði oddaliðini í fremstu deildini, Havnin og Sandavágur, bresta saman í morgun. Havnar Telvingarfelag er á odda við 14½ stigi. Sandavágur hevur 12½ og Klaksvík hevur á triðja plássi 8 stig. Sandavágs Talvfelag er føroyameistari og hevur vunnið meistaraheitið seinastu fýra árini. Dysturin í morgun hevur stóran týdning fyri møguleikarnar hjá vágamonnum at endurvinna heitið. Sandavágur hevur havt hesa manning í vetur: 1. Rógvi Egilstoft Nielsen 2. Høgni Egilstoft Nielsen 3. Torkil Nielsen 4. Silas Eyðsteinsson. Liðið hjá Havnini í morgun er hetta: 1. Helgi Dam Ziska 2. Olaf Berg 3. Martin Poulsen 4. Carl Eli Samuelsen. Tíggju umfør eru í landskappingini, og kappingin endar 18. mars.Les meira »
Dupult umfarið verður í Kollafjørði
Dupult umfarið 28.01.2017 verður telvað í Kollafjarðar skúla. Byrjað verður kl. 10.00.Les meira »
GP-kapping útsett
GP-kappingin, sum skuldi telvast leygardagin 21.01, er flutt til 11.02 – tíð og stað seinni. Dupult umfarið 28.01 verður lýst seinni. Væntandi i Kollafirdi.Les meira »
Havnin økir
Munurin øktist eitt stig millum oddaliðini í landskappingini í talvi eftir dystirnar í fjórða umfari í dag. Havnar Telvingarfelag vann 3½-½ á øðrum liði hjá Klaksvíkar Talvfelag, og er nú tvey stig undan føroyameistarunum úr Sandavágs Talvfelag. Helgi Dam Ziska sat á 1. borði hjá Havnini í dag, og vann í stórum stíli á Steintór Rasmussen. Olaf Berg og Sjúrður Thorsteinsson vunnu eisini, men Carl Eli N. Samuelsen mátti sættast við remis móti Terja Petersen.Les meira »
Fyrstu leikirnir í ár
Eftir drúgvan vetrarsteðg verður í dag aftur farið at telva í føroysku landskappingini. Klokkan tvey byrja dystirnir í fjórða umfari í øllum trimum deildunum. Í 1. deild eru dystirnir hesir: Sandavágur-Klaksvík 1, Kollafjørður-Havnin 2 og Klaksvík 2-Havnin 1. 1. lið hjá Havnar Telvingarfelag hevur 11 stig, fleirfaldu føroyameistarnir úr Sandavági hava 10 stig, og Klaksvík 1 hevur 6½ stig. Í 2. deild er Gøtu Talvfelag á odda, og í 3. deild er Havnar Telvingarfelag fremst. Í 1.- og 2. deild eru liðini seks, og í 3. deild eru í alt níggju lið.Les meira »
Høgni vunnið IM-norm
19 ára gamli telvarin Høgni Egilstoft Nielsen úr Sandavági hevur í dag tryggjað sær fyrsta IM-normin, sum er fyrsta stigið á leiðini at gerast altjóða meistari í talvi. Høgni – og bróðirin Rógvi – hava á nýggjárinum verið við í sterkari altjóða kapping í Svøríki – Rilton Cup. Fleiri enn hundrað telvarar hava verið við – eisini nógvir stórmeistarar og altjóða meistarar. Kappingin endaði í dag. Høgni vann í seinasta umfari á svenska stórmeistaranum Pia Cramling, sum í síni tíð var mett sum fremsta kvinna í heiminum at telva. Høgni fekk 5½ stig og endaði nummar 16 í røðini. Eldri bróðirin Rógvi fekk 4½ stig.Les meira »
Føroyameistari í snartalv fyri 12. ferð!
28 luttakarar vóru við til Føroyameistaraheitið í snartelving 2016. Stórfavorittur at vinna kappingina var Helgi Dam Ziska. Síðani 2004, tá ið Helgi vann sítt fyrsta FM-heitið í snartelving, hevur hann vunnið hvørja ferð hann hevur luttikið. Í 2012 var Helgi burturstaddur í lestrarørindum; tað árið vann John Rødgaard.Les meira »


text:
Onkur hevur kanska undra seg, at ongi tíðindi longur eru á Karavella-blogginum.
Tíðindini hjá Karavella Marionett-Teatri eru nevniliga flutt til heimasíðina hjá leikhússtjóranum: www.rakelhelmsdal.info, sum júst er vorðin umbygd.
Karavella hevur sína egnu síðu har.
Hereftir koma øll tíðindi um Karavella, leikir og leikarar á hesa nýggju síðuna.
Monday, July 1, 2013
Sunday, May 5, 2013
Drotningin Summar, framhald....
Hendan ørnin er ikki bara so at fáa skil uppá. Her er ein myndarøð frá processini at gera høvdið:
Thursday, April 4, 2013
Wednesday, April 3, 2013
Leikarar: Arnadrotningin Summar
So koma vit til tann leikaran, sum liggur á arbeiðsborðinum beint nú: Arnadrotningina Summar. Tað er slett ikki sum at siga tað, at gera eina ørn. Tíðin vil vísa, hvussu tað eydnast. Fyrst av øllum var tað ikki lætt at skaffa brúnar fjarðar, men tær keypti fitti leikstjóri mín Hedvig fyri meg í Noregi. Gul glaseygu eru bíløgd, men ikki komin enn.....
Leikarar: Drekin Heyst
Karavella Marionett-Teatur hevur faktisk ein dreka, Kreslit, sum er komin úr Prag. Trupulleikin er, at Kreslit er í so stórur, passar næstan ikki inn á pallin og skal harafturat stýrast við tveimum hondum. Fyri tað triðja fáa børnini ikki sitið á bakinum á honum. So onki annað er at gera, enn at fara undir ein nýggjan dreka. Tað havi eg ongantíð roynt fyrr, so tað verður spennandi!
Leikarar: Stóribeiggi
Stóribeiggin skal nú upp í leikin.
Leikarar: Álvagentan Vár
Leikararnir: Systir
Í søguni er tað systir sum hevur flest leiklutir. Hon spælir bæði álvagentan Vár, bjørnina Vetur kongur og ørnina Summar drotning.
Subscribe to: Posts (Atom)


text:
Sjúrður Hildarson Hoydal 13.10.2018 (22:36)
Vestmenningar eru framvegis ósigraðir
KÍF - VÍF 26-28 (12-14)
VÍF hevði fimm stig fyri teir fyrstu tríggjar dystirnar áðrenn útidystin móti KÍF í dag.
Kollfirðingar hava havt eina misjavna byrjan á kappingarárið, men á heimavølli vóru teir ósigraðar áðrenn grannauppgerðina móti vestmenningum.
KÍF kom eisini betri frá byrjan. Teir løgdu seg á odda við tveimum og trimum málum, og serliga Hans Eli Sigurbjørnsson var ein støðug hóttan.
Men seinastu tíggju minuttirnar av fyrra hálvleiki steðgaði upp hjá kollfirðingum. Ein ágangandi verja hjá VÍF fekk vart betur fyri, og nú fóru vestmenningar at eta av leiðsluni og meira afturat. Tá ið hálvleikur kom var støðan 12-14 til VÍF, eftir at KÍF hevði verið á odda 10-7.
Í seinna hálvleiki eydnaðist tað VÍF at halda fast um leiðsluna, hóast KÍF allatíðina hótti við at javna.
Hetta førdi til ein sera spennandi og dramatiskan enda, har VÍF hevði eina eittmálsleiðslu, tá ið ein minuttur var eftir. Men tá eydnaðist tað í seinasta álopinum VÍF at leggja seg tey tvey avgerandi málini fram um, so at kollfirðingar máttu ásanna at dysturin var taptur við úrslitinum 26-28 til VÍF.
Málskjúttar hjá KÍF
Hans Eli Sigurbjørnsson 10, Borko Cupara 7, Teitur Joensen 3, Niklas Reginsson 2, Jón Súni Kjærbæk 1, Atli L. Hammer 1, Ási Dam 1, Joakim Jürs 1
Málskjúttar hjá VÍF
Filip Jojic 10, Sjúrður Olsen 7, Bjarti Hansen 4, Jón Müller 3, Magnus Müller 2, Johan í Garðastovu 2,
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Miðvágur
Miðvágur er ein bygd í Vágoynni. Í Vágum eru tríggjar stórar bygdir og tríggjar smáar, men fara vit 100 ár aftur í tíðina, vóru sjey bygdir. Tann størsta er Miðvágur við 1.035 íbúgvum (í 2014). Hon liggur miðskeiðis í oynni, so høvuðsfyrisitingin er her, politistøð, keypsamtøka, læknamiðstøð og prestagarður. Høvuðsvinnan her er fiskaídnaður, men eisini er nakað av aðrari vinnu her. Miðvágs kommuna legði 1. januar 2009 saman við Sandavágs kommunu og gjørdust tær til Vága kommunu.
Miðvágur er søgulig bygd. Her búði prestakonan Beinta, sum er kend ikki bara fyri dygdir. Tí fekk hon eyknevnið "Illa Beinta". Tað er søgan um hana, ið Jørgen-Frantz Jacobsen nýtir í skaldsøgu síni "Barbara". Í 1997 var filmur gjørdur eftir hesi skaldsøgu. Náðinsgarðurin Kálvalíð oman fyri bygdina eru elstu húsini í bygdini og kanska eisini í landinum. Tey verða í dag nýtt sum bygdarsavn. Frá Miðvági kanst tú í góðum veðri síggja oyggjarnar sunnanfyri.
Komin inn í bygdina er møguleiki at fara niðan í Kálvalíð. Við Kirkjar liggur Jansagerð, tann gamli prestagarðurin. Hesi bæði húsini eru kend fyri søguna um Barbaru. Koyrir tú oman á Vatn, so sært tú kirkjugarðin hjá miðvingum til vinstru. Har liggur eisini tann bretski kirkjugarðurin. Har liggja nærum allir teir hermenn grivnir, ið lótu lív í Føroyum undir øðrum heimsbardaga.
Í 2008 varð felag sett á stovn í Vágum, sum skuldi arbeiða við at gera eitt krígssavn. Í 2009 læt Krígssavnið upp í Miðvági.[2] Savnið heldur til í sama bygningi har Bónus og Vága kunningarstova halda til í.
Nógvir túrar kunnu gerast higani úr bygdini. Gongutúrar frá Jansagerði, framvið Beitinum, heimið hjá Mikkjal á Ryggi, og niðan í Kálvalíð. Men er Hýsisáin lítil, tað er hon helst, tá ið turkur er, so ber til at finna yrkingina, sum Mikkjal á Ryggi høgdi niður í klettin har í ánni. Eisini ber til at fara ein túr út á Bøsdalafoss á rossabaki.
Miðvágur hevur virkið ítróttarlív. Miðvágs Róðrarfelag varð stovnað í 1956 og hevur felagið fýra kappróðrarbátar sum luttaka í FM kappróðri, tó ikki á hvørjum ári, men í 2011 luttóku allir. Triðja hvørt ár er Vestanstevna í Miðvági. MB (Miðvágs Bóltfelag) varð stovnað í 1905[3] og hevur lið í 3. deild hjá monnum umframt fleiri barnalið. Flogbóltsfelagið Dráttur varð stovnað í 1983.[4]


text:
Maersk roynir at fáa undirtøku frá øðrum reiðaríum til at leggja trýst á upphøggingarstaðið Alang í India, so bøtast kann um umhvørvið og arbeiðsviðurskiftini har. Funnist hevur verið at Maersk fyri at brúka umstríddu upphøggingarstøðini í Alang umráðnum í India,
Tess vegna, elskaðu mínir, líkasum tit altíð hava verið lýdnir, so arbeiðið, ikki bert sum tá ið eg eri hjástaddur, men nú nógv meira, tá ið eg eri frástaddur, upp á tykkara egnu frelsu við ótta og bivan;
Fil. 2,12
Tað er tápulig gudsdýrkan at gera gudstænasturnar meiri umráðandi enn Guð.
William Shakespear


text:
Talv: Tepur ósigur
ítróttur03-11-2017 - 23:38 - Jóanis Nielsen
Talvsamband Føroya skrivar:
Føroyar taptu 2½-1½ fyri Moldova í sætta umfari í EM-kappingini í talvi á Kreta í dag. Hørð mótstøða var væntandi, tí Moldova er styrkismett væl omanfyri Føroyar, og hevði tríggjar stórmeistarar á liðnum í dag.
Rógvi Egilstoft Nielsen vann annan dystin á rað við hvíta fólkinum á triðja borði. Hann hevur nú trý stig í fimm dystum, og heldur hann fram við hetta lag, kann roknast við, at hann tryggjar sær fyrsta IM-normin. Yngri bróðirin Høgni hevur eisini verið í nánd av einum IM-normi – sínum triðja – men eftir tapið í dag kámaðust møguleikarnir eitt sindur.
Helgi Dam Ziska var aftur ógvuliga tryggur á fyrsta borði, og telvaði javnt móti Viktor Bologan, sum hevur hægri styrkital enn Helgi, og vann á enska stórmeistaranum Nigel Short í fyrsta umfari. Helgi hevur nú 3½ stig í seks dystum, og er framvegis ósigraður í EM-kappingini.
John Rødgård tapti á fjórða borði, og er als ikki komin á lagið í hesari kappingini. Føroyar eru nummar 36 av teimum 40 liðunum eftir dagsins dyst.
Kosovo í morgin
Í morgin átti at verið ein møguleiki fyri sigri, tí tá telva Føroyar móti Kosovo, sum er styrkismett tvey pláss aftari enn okkara lið.
Í oddanum er hørð kapping millum Ungarn, Russland, Aserbadsjan og Kroatia.
Sjeynda umfar byrjar í morgin klokkan 13.00. Kappingin endar mánadagin.


text:
Kom og pissa í saltan sjógv við Unga Tjóðveldinum og Sosialistiskum Ungum
Politikkur22-11-2017 - 21:54 - Jóanis Albert Nielsen
Tikið verður ofta til, at hevur tú ikki pissað í saltan sjógv, so er tín meining um fiskivinnunýskipanina ikki eins nógv verd, sum hinar. Hetta ætla vit okkum at gera okkurt við. Tí vilja vit í Unga Tjóðveldinum og Sosialistiskum Ungum geva øllum kjans at pissa í saltan sjógv.
Samgongan hevur akkurát fingið ein frammaná í veljarakanning, men hetta steðgar ikki ungmannafeløgunum. Hóskvøldið kl 19:30 skipa vit – sum rættir Havna-akademikara-ungmannafeløg – fyri fiskivinnukafe, har tú kanst pissa í saltan sjógv, fáa útluta fiskiloyvi og mangt annað.
“Vit vilja varpa ljós á fiskivinnuna og hvønn týdning tað hevur, at vit fáa nýskipanina, sum fyriliggur, samtykta. Vit vilja verða eitt sindur sjálvironisk, við at vit eru Havnafólk, ið ikki hava pissað í saltan sjógv áður. Vit vóna, at fleiri – ung, sum gomul – venda leiðina oman í Gallarí 14 hóskvøldið kl 19:30,” sigur Hervør Pálsdóttir, ein av fyriskiparunum.
Mergjaðar kvinnur, so sum Óluva Klettskarð, Elsa Berg og Karin Reginsdóttir Joensen koma at røða. Tað verður eitt rættiligt hugsjónarkvøld, har týdningurin av, at skipanin verður broytt, verður lýstur.


text:
Grindabátarnir og summarið 2014
Grindabátarnir fara aftur í summar fleiri ferðir.
17. mai 2014 eru grindabátarnir bjóðaðir til Sumbiar til Mentanardagarnir – MENT – í Sumba. Um viðrar verður farið av Vágseiði og róð verður til Sumbiar.
24. mai 2014 er Johannu – dagur í Vági, tá sluppin Johanna TG 326 hátíðarheldur 130 ára føðingardag. Um viðrar verður farið av Garðabrúgv út á fjørðin kl. 13.30.
2. Hvítusunnudag verður farið til Víkarbyrgis. Um viðrar gongur leiðin til Víkarbyrgi. Í Víkarbyrgi verður, sum vant, gudstænasta. Um tað ikki viðrar at fara til Víkarbyrgi, so verður farið inn á Lopra.
Møguliga verður eisini onkur onnur ferð í summar.
Meiri verður at frætta um ferðirnar, tá vit nærkast.


text:
14/02/2008 klokkan 10:11 - HForce
Viðmerkingar (1)
Mass Effect til PC í maj
BioWare, tað kenda development studio frá Canada, hevur gjørt premiu-vinnandi spøl síðani 2003. Tey hava øll veri "exclusive" til XBox, men eru so farin til PC.
Tað sama fer at henda við spælið Mass Effect. Tað sigur nýggi eigarin hjá BioWare, Electronic Arts.
PC-versiónin fer at hava eitt nýgjørt inventory system og decryption minispøl. Tað fer eisini at bera til at seta hot-keys, fyri at gera tað meira fast-paced. Eisini fara graphics at vera justeraðir til PC-skermir, sum hava hægri resolutión.
Mass Effect er eitt premiu-vinnandi RPG spæl sett í 22indu øld. Spælarin tekur rolluna sum Commander Shepard, eitt menniskja sum hevur fingið til uppgávu at finna agentin Saren. Meðan Shepard jagstrar hann, finnur hann útav conspiracy aftaná conspiracy.
14/02/2008 klokkan 09:58 - HForce
Viðmerkingar (0)


text:
Heimsatlasið byrjar í Føroyum, fyrst við yvirlitskorti og síðan oyggj fyri oyggj, so út á grunnar og havleiðir okkara, og síðan til okkara næstu grannar.
Um Evropa verður farið til hinar heimspartarnar og heilt út í sólskipan okkara. Aftast eru navnaskráir, onnur fyri Føroyar og hin fyri umheimin, og síðan er yvirlit yvir heimsins fløgg.
Krossorðagáturnar eru gjørdar til Heimsatlasið. Høvuðsdenturin er lagdur á leitingina í atlasinum. Bæði lættar...
Bókin viðger hesi høvuðsevni: Jørðina. Fólkið í heiminum. Fólk og samfelag. Evropeiska Samveldið (ES). Sameind...
Bóklingurin er knýttur at bókini Heimurin í hagtølum og evnum og viðger evni innan landalæru, søgu og kunning....
Bóklingurin er serstakt knýttur at bókini Heimurin í hagtølum og evnum og viðger evni innan landalæru, søgu og...
Veggjastødd 120 x 160 cm. Lutfall 1 : 2 mió.
Kortið er umhvørviskort við nýggjum landamørkum og landanøvnum...
Bókin er býtt sundur í heimspartar. Fyrst í hvørjum parti er eitt kort, ið vísir allan heimspartin og eisini s...
Veggjastødd 160 x 120 cm. Lutfall 1 : 25 mió.
Kortið er umhvørviskort við nýggjastu landamørkum og dagføri...
Heimurin er heimskort við nøvnum á londum, høvuðsstøðum og øðrum stórbýum. Heimsins høv eru nevnd, og haraftur...


text:
Trygg framtíð - Trygg pensjón
31. august 2015
Nú hava vit seinastu fýra árini viðgjørt og roynt at funnið semju um ein nýggjan pensjónsreform, og er hesin spurningur sera týðandi fyri alt føroya fólk.
Eg vil tí, at tú góði veljari veit, hvar eg standi viðvíkjandi hesum máli.
Vit mugu ikki hækka pensjónsaldurin hjá okkara slitna arbeiðs- og sjófólki, hetta vildi verði ein vanvirðilig skomm og háðan móti hesum fólkum, sum hava verið við til at skapt tað vælferð, sum vit í dag njóta gott av. Nei! - latið okkum heldur geva teimum eina virðiliga pensjón.
Vit mugu eisini verða sera varin, so tey, sum av ymiskum orsøkum ikki hava havt møguleika til at uppspart sær eina nóg stóra pensjón, ikki verða gloymd í hesi nýskipan. Tað má verða soleiðis, at øll okkara eldru hava virðilig kor. Hetta kunnu vit gera nakað við, um vit fyrst og fremst føra ein skilagóðan fíggjarpolitikk og ikki av misskiltari nationalismu og undirlutakenslum skerja blokkin.
Fullveldissamgongan framdi eina skjering av blokkinum í 2002, tá tey rændu føroya fólk fyri 366 mió.kr. árliga. Hettar svarar til dagin í dag, til góðar 6 mia.kr. í mistum inntøkum tilsamans - og høvdu hesar milliardir kunna gjørt stóran mun, um tær vóru í okkara búskapi í dag, og høvdu styrkt munandi um haldførið í føroyska búskapinum.
Sambandsflokkurin er trygdin fyri, at blokkurin ikki verður skerdur aftur.
Eg vil virka fyri eini virðiligari pensjónsskipan.
Tað skal verða trygt og gott at eldast í Føroyum.
Gerhard Lognberg, løgtingsmaður
Valevni Sambandsfloksins til løgtingsvalið
RN
Aftur


text:
Hvør skal fíggja fullveldið ?
22. august 2015
Loysingarflokkarnir boða frá, at Føroyar skulu hava fullveldið. Somu flokkar hava eina røð av vallyftum. Samlaða rokningin verður sera stór.
Enn er einki boð komið uppá, hvussu alt hettar skal fíggjast.
Kostnaður av fullveldisætlan
Fullveldið fer kosta oman fyri eina milliard í inntøkumissi hjá landskassanum og stórar meirútreiðslur av yvirtøkumálum. Umframt at vit missa grundlógartryggjað rættindi í Ríkisfelagsskapinum innanfyri ymisk vælferðarøki, eitt nú skúla- og heilsuverk.
Afturat hesum kemur rokningin upp á vallyfti hjá somu flokkum, sum er uppá 100-tals milliónir.
Hvar skal rokningin sendast?
Einasta boð higartil er, at fiski- og alivinnan skulu gjalda meira. Hettar er, at eksperimentera við okkara høðusvinnu.
Rokningin endar so ella so hjá tí føroyska húsarhaldinum, bæði í meirútreiðslum og verri vælferðartænastum.
Skal búskaparligt ábyrgdarloysi í 2002 endurtakast?
Hettar varð gjørt í síðstu fullveldissamgongu, hvar tvey stór málsøki vóru yvirtikin “mest sum yvir eina nátt”, og rokning á 366 milliónir varð send beinleiðis til føroysku húsarhaldini.
Hettar er ein álvarsligur fíggjarligur spurningur at taka støðu til 1. september.
Vit mugu ikki spæla við lagnuni hjá Føroyar fólki.
Edva Jacobsen, løgtingskvinna
Valevni Sambandsfloksins til Løgtingsvalið
RN
Aftur


text:
Málting um íslendskt fullveldi – søga, samanburðir og orðaskifti
Íslendingar hátíðarhalda í ár, at 100 ár eru liðin síðan fullveldi teirra varð staðfest. Í hesum sambandi skipar aðalkonsulát Íslands saman við Fróðskaparsetri Føroya fyri serligum máltingi í Sjóvinnuhúsinum hósdagin 11. oktober kl. 15.30-18.00. Tá fara kønir røðarar úr Íslandi, Føroyum og Danmark at viðgera og kjakast um, hvat ið fór fram og hvørjar avleiðingarnar hava verið fyri bæði Ísland og restina av ríkisfelagsskapinum. Fyrilestrarnir verða hildnir á donskum og enskum.
Forseti Íslands, søgufrøðingurin Guðni Th. Jóhannesson, sum vitjar í Føroyum í sambandi við máltingið, verður ein av fyrilestrahaldarunum og fer at røða um sambandssáttmálan og lóg um ríkisleiðaravald. Føroysku søgufrøðingarnir Erling Isholm og Hans Andrias Sølvará fara at taka støði í føroyskum fíggjarligum og politiskum viðurskiftum og greina á hvønn hátt sambandið við Danmark varð øðrvísi her enn í Íslandi, og hvussu ið tað ávirkaði hini londini í ríkisfelagsskapinum, at Ísland gjørdi av at staðfesta sítt fullveldi. Danski søgufrøðingurin Søren Mentz fer at røða um „600 ár av felagsskapi“ og Gunnar Þór Bjarnason, søgufrøðingur og høvundur fer at greiða nærri frá sjálvstýrisrørsluni í Íslandi, og hvussu 2. heimsbardagi ávirkaði gongdina. Aftaná framløgurnar verður pallborðskjak millum luttakararnar og áhoyrarar fáa høvi at spyrja spurningar.
Tá tiltakið er lokið kl. 18.00, bjóðar Pétur Thorsteinsson, aðalkonsul Íslands í Føroyum til móttøku við løttum veitingum. Tað er er ókeypis at taka lut og øll eru hjartaliga vælkomin. Av tí at plássið er avmarkað er kortini neyðugt at boða frá luttøku á telduposti bob@mfa.is ella á telefon: +298 238102
Skrá fyri hósdagin 11.10.2018
15:30-15:40 Sigurð í Jákupsstovu, Rektari á Fróðskaparsetri Føroya bjóðar vælkomin
15:40-16:10 The Act of Union and Rule of the Head of State (Sambandssáttmálin og lóg um ríkisleiðaravald), Forseti Íslands, Guðni Th. Jóhannesson.
16:10-16:30 Økonomiske og politiske forklaringer på Islands og Færøernes forskellige veje til selvstændighed, Erling Isholm, Søgu- og samfelagsdeildin, Fróðskaparsetur Føroya
16:30-16:50 600 Years of Commonwealth (600 ára felagsskapur), Søren Mentz, søgufrøðingur og stjóri á savninum “Museum Amager“
16:50-17:00 Steðgur
17:00-17:20 The Independence Movement, World War and Sovereignty (Sjálvstýrisrørslan, heimsbardagi og fullveldi), Gunnar Þór Bjarnason, søgufrøðingur og høvundur
17:20-17:40 Islands suverænitet og dansk-færøske relationer, Hans Andrias Sølvará, Søgu- og samfelagsdeildin, Fróðskaparsetur Føroya
17:40-18:00 Pallborðskjak / Spurningar og svar
18:00-19:00 Móttøka við onkrum góðum til góman. Pétur Thorsteinsson, aðalkonsul Íslands, er vertur


text:
Handverkarar hava sitið í seming við arbeiðsgevararnar síðani í gjáramorgunin, men nú eftir klokkan 17 í dag er tvey ára sáttmáli undirskrivaður.
Tað váttar Terji Sigurðsson, semingsmaður, fyri VP.
Lønarhækkingin er:
1. oktober 2018 2,59%
1. oktober 2019 2,56%
Umframt lønarhækking er viðbótin fyri 3. ára starvsaldur hækkað til 2,5%.
Umframt hækking av løn og viðbót fyri starvsaldur, eru tillagingar gjørdar av dagligu arbeiðstíðini, sum er víðkað 1 tíma soleiðis, at til ber at arbeiða til vanliga løn frá kl. 06.00 á morgni til 18.00 á kvøldi. Hetta merkir, at tímin millum 06.00 og 07.00 á morgni nú kann arbeiðast fyri vanliga løn heldur enn fyri 100% í yvirtíð. Lærlingasáttmálin er broyttur soleiðis, at lærlingar 3. og 4. árið fáa eina lønarhækking umframt, at eftirlønin hjá lærlingum er hækkað frá 7,5% til 13%.
Karmurin er sostatt 5,82%, sum er á sama støði, sum aðrar semjur í hesi samráðingarrunduni.
Føroya Arbeiðsgevarafelag og Føroya Handverksmeistarafelag fegnast um, at eftir drúgvar samráðingar er komið á mál, og serliga at arbeiðstíðin við hesi semju er vorðin meira fleksibul.
Um tú veitst okkurt, sum VP ikki veit - skriva so til vp@vp.fo


text:
3. juni 2013Nr. 72
Kunngerð um góðkenning av virkjum, sum framleiða, umvæla og endurnýggja pakkitilfar, plattar o.a. úr viði
Við heimild í § 1, stk. 1 í lov nr. 370 frá 21. desember 1938 for Færøerne om bekæmpelse af smitsomme plantesygdomme og skadedyr, verður ásett:
§ 1. Henda kunngerð er galdandi fyri virki, sum:
1) Framleiða, umvæla ella endurnýggja pakkitilfar, plattar o.a. úr viði.
2) Viðgera við, sum verður nýttur til framleiðslu av pakkitilfari, plattum o.ø.
§ 2. Umhvørvisstovan góðkennir virki, sum eru fevnd av § 1.
Stk. 2. Umsókn um góðkenning ella endurnýggjan av góðkenning skal latast Umhvørvisstovuni á umsóknarblaði, sum Umhvørvisstovan evnar til.
Stk. 3. Góðkenningar kunnu vera tíðaravmarkaðar, tó ikki styttri enn 1 ár.
Stk. 4. Góðkend virki fáa eitt góðkenningarnummar.
Stk. 5. Umhvørvisstovan almannakunnger yvirlit yvir góðkend virki.
§ 3. Umhvørvisstovan ásetur í góðkenningini treytir um, hvussu virkini skulu hitaviðgera, framleiða, umvæla, endurnýggja og merkja pakkitilfar, plattar, við o.a.
Stk. 2. Umhvørvisstovan ásetur í góðkenningini treytir um góðskustýring, innaneftirlit, skjalprógv o.a.
Stk. 3. Treytir sambært stk. 1 og 2 verða m.a. settar sambært International Plant Protection Convention (IPPC) og Regulation of Wood Packaging Material in International Trade (ISPM No.15), sum sæst á heimasíðuni www.us.fo.
§ 4. Umhvørvisstovan hevur eftirlit við, at ásetingarnar í hesi kunngerð og góðkenningartreytirnar verða hildnar.
§ 5. Umhvørvisstovan kann taka góðkenningina aftur, um virkið ikki lýkur treytirnar í góðkenningini.
§ 6. Avgerðir, tiknar av Umhvørvisstovuni eftir hesi kunngerð, kunnu kærast til Innlendismálaráðið innan fýra vikur eftir, at avgerðin er móttikin.
Stk. 2. Kæra verður send til Umhvørvisstovuna, sum sendur hana víðari til Innlendismálaráðið við neyðugum skjølum.
§ 7. Henda kunngerð kemur í gildi dagin eftir, at hon er kunngjørd. Samstundis fer úr gildi kunngerð nr. 55 frá 2. september 2004 um góðkenning av virkjum, sum framleiða pakning úr viði og tílíkum.
Innlendismálaráðið, 3. juni 2013
Kári P. Højgaard (sign.)
landsstýrismaður
/ Rúni Joensen (sign.)


text:
Gott er ikki Guðs
Heimasíðan hjá Gudloysi varð um mánaðarskfiti apríl-maj 2013 strikað av Spacetown.org uttan ávaring. (Les nærri frágreiðing her.) Neyðugt var tískil at flyta til ein nýggjan netvert og at endurstovna síðuna frá einum gomlum trygdarriti. Tíverri mistu vit onkrar bloggupostar og tilhoyrandi viðmerkingar. Hesin blogguposturin varð endurstovnaður 17. juni 2013 frá Google cache. Tíverri er ikki gjørligt at endurstovna viðmerkingarnar. Vit her á Gudloysi eru framvegis ímóti at strika viðmerkingar, men tað sama kann ikki sigast um Spacetown. – Heini Reinert, skrivari
Sum gudloysingur verður ein ofta spurdur, hvaðan hugtøkini rætt og skeivt stava, um Guð ikki er til. Tað er tó ivasamt, hvussu hetta skal skiljast. Um tankin er, at gudloysi er siðloysi, sum førir til óreint sjálvsøkni, so hevur spyrjarin avdúkað sítt egna trongskygda hatur. Vert er eisini at vísa á, at spyrjarin onga tænastu ger sær sjálvum við at halda fast við, at trúgvandi tørva áhaldandi eftirlit fyri at tíggja sær væl. Tað lýsir trúgvandi sum bangin bølmenni heldur enn sum oddafólk fyri tí góða. Guð verður í sama viðbragdi forfjónaður til ein himmalskan Gestapo.
Lat okkum tískil fyri Guðs skyld tulka spurningin við einum veti av vælvild. Tankin er ikki, at gudstrúgv ger summi betri enn onnur. Nei, moralur er líkur lógunum. Grundin til, at eitthvørt er forboðið, er, at tað stendur í lógini. Men onkur má hava skrivað lógina. Hon kom ikki burtur úr ongum. Somuleiðis kunnu vit hugsa okkum orsøkina til, at okkurt er skeivt, man vera, at ein evsti myndugleiki hevur ásett, at soleiðis skal tað vera.
Hetta er bert ein samanbering til at lýsa støðuna, og ein samanbering er í sjálvum sær ongin próvgrund. Støðan er í stuttum, at rætt og rangt er tað, ið Guð er fyri og ímóti, ávikavist. Lystir einum at taka undir við hesum, er onki galið við tí. Støðan er innanhýsis samanhangandi. Stundum fara trúgvandi tó eitt stev út um støðuna, og siga, at bert henda støðan, og ongin onnur, kann greiða frá morali. Tá tað kemur so vítt, kunnu vit tað sama ripa nevan í borðið, tí eg havi aldrin sæð nakra haldgóða próvførslu fyri, at so er. Eitt er at siga seg hava eina loysn. Nakað innbilskari er tað kortini at avskriva allar aðrar møguligar loysnir frammanundan.
Mítt svar til støðuna er, at Guð antin hevur eina skilvísa grundgeving fyri sínum avgerðum ella ikki. Um avgerðir Guðs eru grundleysar, so er munurin á røttum og skeivum tilvildarligur og meiningsleysur. Um avgerðir Guðs hinvegin eru grundgivnar, so er Guð ein óneyðugur millummaður. Um ein skilvís grund er fyri, hví eitthvørt er skeivt, er tað hendan grundin – og ikki Guð – ið er okkara evsti moralski myndugleiki. Hetta vísir sjálvandi bara, at vit – uttan mun til gudstrúgv ella gudstrot – eru í sama báti. Lat meg tí rita eina mynd upp av, hvørja eg haldi grundina vera.
Moralur byrjar við einum víðgongdum hugskoti: tú ert ikki tann einasti persónurin, sum er til. Aðrar tilvitaðar verur enn tú eru til, og um tú dittar tær at samskifta við tær, noyðist tú at viðurkenna, at tær eru persónar, ið droyma, sansa, nørast, vilja, líða og liva á júst sama hátt, sum tú. So líkar eru verurnar tær, at hvør einstøk teirra tað sama kundi verið tú, og tú hon. Tá ein teirra smílist, kanst tú ímynda tær gleðina, sum var hon tín egna. Um onkur smekkar høvdið í vegin, snerkir tú og hugsar næstan, sum var tað tú: “Av!”
Hesum evnunum til innlivan eru flest okkara fødd við. Eru vit erlig ber ikki til at sleppa undan niðurstøðuni, at vit ikki eru av størri týdningi enn nakar annar. Tað mugu vit viðganga. Vit eru kanska eitt sindur sjálvsøkin viðhvørt, men vit vita væl innast inni, at okkara upplivingar ikki eru meiri veruligar, bara tí tær nú einaferð eru okkara. Í so máta mugu vit, tá vit hugsa um okkara egna atburð, hugsa fram um nøsina; vit mugu hugsa um okkara egna atburð frá sjónarmiðinum hjá øðrum. Um tú veitst, at tú – bara tí tú ert tú – ikki ert av størri týdningi enn onnur, og tú veitst, hví onnur ikki skulu forða tær í at giftast við tí, tú elskar, so veitst tú eisini, hví tú ikki skalt forða øðrum í at giftast við tí, sum tey elska. Álvaratos! Tørvar tær veruliga ein yvirnatúrligan fremstafingur til at minna teg á, at onnur menniskju hava loyvi at vera til eins væl og tú?
Ofta verður sagt, at trupulleikin ikki er, at moralur uttan Guð er ógjørligur, men at moralur uttan Guð ikki kann vera objektivur. Ongin hevur nakrantíð kunnað fortalt mær, hvussu “objektivt” skal skiljast í hesum høpinum. Nógvar stigbendingar av objektiviteti finnast, men tað er mær ikki greitt, hvussu hesar eru viðkomandi fyri kjakið. Objektivitetur innan fyri eitt evni kann t.d. vera, at framsagnir um evnið hava sannvirði – t.e. kunnu vera sannar ella falskar – óheft av tilveruni av hugsandi verum. Ein lægri stigbending av objektiviteti er, at framsagnir um evnið bara hava sannvirði óheft av meiningunum hjá einstøkum persónum. Um hetta skal eitast at vera ein trupulleiki fyri gudleysan moral, tess størri er trupulleikin tá fyri gudstengdan moral. Guð, um vit taka kristindómin fyri fult, er bæði ein hugsandi vera og ein persónur. Gudstengdur moralur er ikki objektivur út frá nakrari skilmarkan.
Slíkum práti um objektivitet koma vit ikki víðari við. Uttan mun til orðaval, so ynskja vit allarhelst, at pástandir um, hvat er rætt og skeivt, eru javnbjóðis sannir ella falskir fyri øll. T.v.s., at ongin sleppur at siga “at drepa smábørn er kanska skeivt fyri teg, men fyri meg er tað ein dygd!”
Men hví skuldu vit hildið, at bert tilvera Guðs kann tryggja slíkan moral við algildum sannvirði? Nógv evni finnast, hvørs framsagnir hava algilt sannvirði, uttan at vit av teirri orsøk halda, at teimum tørvar ein evsta myndugleika. “Minst tríggir blýantar finnast í ovastu skriviborðsskuffuni hjá Bárði,” er eitt dømi um ein setning, ið antin er sannur ella falskur, men hvørs sannvirði tó ikki tørvar at verða avgjørt av einum myndugleika.
Framsagnir um moral breðga sjálvandi frá framsagnum um blýantar við tað, at tær snúgva seg um, hvat vit eiga at gera heldur enn, hvussu veruleikin nú einaferð bara er. Men hvussu við eini framsøgn sum hesi: “Tú eigur heldur at gera súpan av vatni enn bensini”?
Eg haldi ikki, at nakar rættsiktaður persónur hevði noktað, at hesin setningurin er sannur, og at honum ikki tørvar samtykki Guðs fyri at vera tað. Grundin er, at setningurin hevur eina fjalda fortreyt; at súpanin skal vera etandi. Somuleiðis hevur gudstengdur moralur ta fortreyt, at vit eiga at gera tað, sum Guð vil hava okkum at gera (Hví?). Gudleysur moralur hevur bert hesa áðurnevndu fortreyt, at ongin er meiri verdur enn nakar annar. Um vit viðurkenna ta einføldu fortreytina, er lagamanni at draga algilt moralskt sannvirði burturúr tí.
Merki: etikkur, fordómar, heimspeki, Heini Reinert, moralur, objektivitetur, sannvirði


text:
Nógv fólk brúka YouTube sum tónleikarás, tó at talan í flestu førum er um livandi myndir, og tað skal koma teimum, sum hava gjørt tónleikin, til góðar, meina tey túsund tónlistafólkini.
Tíðindastovan dpa hevur fingið hendur á einum avriti av kæruni, har heitt verður á formannin í ES-kommissjónini, Jean-Claude Juncker, um at arbeiða fyri, at reglurnar fyri upphavsrætt eisini skulu galda fyri YouTube, sum í løtuni ikki betalir nakað aftur til tónlistafólk, tá fólk leggja tónleik inn á síðuna.
ES-kommissjónin hevur váttað, at hon hevur móttikið kæruna frá tónleikarunum, og ein talsmaður sigur fyri dpa, at kommissjónin hevur verið í holt við at kanna, hvussu upphavsrættingini betri kunnu tryggjast á internetinum, í eina tíð.


text:
Agnar Frederiksen
28.07.2017 - 11:22
Ítróttur > Ítróttur > Hondbóltur
Føroyska ferðalagið er í løtuni á veg heim úr Algeria við nógvum stórum upplivngum í viðførinum. Dysturin í gjár ímóti Svøríki var tó ikki ein av teimum. Høvuðsvenjarin hjá Føroyum, Sonni Larsen, ásannar eisini at liðið var mentalt liðugt við HM eftir 1/8 partsfinaluna ímóit Fraklandi mikudagin. Men Sonni slær fast, at teir hyggja aftur uppá kappingina við stoltleika, at leikararnir eru sannar fyrimyndir, og at teir nú fara at arbeiða hart víðari
- Avrikið og úrsliti í gjár verða skjótt gloymt, tí leikararnir hava víst seg sum framúr góðar fyrimyndir fyri føroyskan hondbólt og føroyskan ítrott í heila tikið. Tað merkir, at vit eru sera ernir av avrikunum, men eisini at hesin hópurin er svangur eftir meira í framtíðini. Hetta merkir, at dreingirnir fara at leggja uppaftur meira fyri - eisini í teirra styrkivenjing.
Tað at føroyingarnir hava gjørt tað so framúr, er ikki bert nakað at fegnast um beint nú. Sonni Larsen er sannførdur um, at Føroyar hava sligið sítt navn fast á tí altjóða hondbóltspallinum, og at hetta kann leiða til nakað stórt framyvir. Harafturat hevur Sonni nógv rós til tey, ið hava verið við í tilgongdini:
- Fyri mín part so meti eg, at framtíðin sær bjørt út fyri føroyskan hondbólt, og at tað er vorðið eitt uppaftur betri vørumerki eftir HM. Eg merki á mínum altjóða "starvsfeløgum", at tað er ein sera stór viðurkenning og virðing fyri Føroyum sum altjóða hondbóltstjóð júst nú, Og eg trúgvi, at vit bert hava uppliva byrjanina uppá hetta ævintýrið. Tað eru nógv, ið hava stríðst ígjøgnum nógv ár: Millum annað Birgir (Hansen red.) og Kári(Nielsen red.). Og ikki minst liðini og stuðlarnir, ið hava verið við at flutt nakað. Og sjálvandi eisini leikararnir sjálvir. Um føroyskur hondbóltur skal víðari herfrá, og koma uppaftur longur, so er tørvur á uppaftur meira uppbakning frá øllum. Hugsið tykkum hvar vit kunnu verða um nøkur ár, um vit leggja uppaftur meira í tað ?


text:
Kickstarter.com er ein av størstu ‘crowdfunding’ síðunum í heiminum, har alskyns íverksetarar og listafólk vísa fram sínar verkætlanir fyri at fáa til vega fígging at fremja tær í verki. Í løtuni er skotski filmsskaparin Mike Day í holt við at savna inn pening á Kickstarter fyri at fáa gjørt sín dokumentar um Føroyar lidnan.
Dokumentarurin nevnist “The Island and the whales” og hevur til endamál at lata heimin kenna tann føroyska vinkulin upp á sakina. Hann hevur brúkt tey síðstu fýra árini upp á at gera upptøkurnar, men nú hevur hann brúk fyri at fáa gjørt hann heilt lidnan og kláran at vísa heiminum. Hygg eftir brellibitanum niðanfyri og vitjað hansara verkætlanarsíðu á Kickstarter.com her.
Sí brellibitan á Kickstarter her:


text:
Nú stundar til, at jólaborðhaldið hjá Vestmanna Ítróttarfelag verður. Skráin verður sum undanfarin ár, har vælkomstdrykkur, 3 rættað matskrá, borðsnapsur, borðstjórið verður Rasmus Magnussen, skemt við Jákupi Weyhe, dansur við Signari í Homrum, vælumtókta plattabarrin og okkur yvirraskilsi er eisini pláss fyri. Tað er avmarkað nøgd, so tað ræður um at verða skjótur úti fyri at ogna sær eitt atgongumerki.
Forsølan er byrjað. Atgongumerki á 550 kr. kunnu keypast hjá Palla og á Magn.
Størri bólkar kunnu keypa atgongumerki við at venda sær til VÍF á tlf. 261449.


text:
- Tíðindi, mentan og ítróttur
Grein 25 nevndin skal skipast
Nevndin hevur fund klokkan 14, og tá verða formaður og næstformaður valdir.
12 fólk manna grein 25 nevndina. Stóru flokkarnir hava tvey umboð og smáu flokkarnir eitt umboð.
Føstu limirnir í nevndini eru:
Kristianna Winther Poulsen og Heðin Mortensen úr Javnaðarflokkinum,
Annita á Fríðriksmørk og Ingolf S. Olsen úr Tjóðveldi,
Bárður á Steig Nielsen og Edmund Joensen úr Sambandsflokkinum,
Jørgen Niclasen og Elsebeth Mercdis Gunnleygsdóttir úr Fólkaflokkinum,
Bill Justinussen úr Miðflokkinum, Hanna Jensen úr Framsókn, Kári P. Højgaard úr Sjálvstýri og Sonja Jógvansdóttir, uttanflokkatingkvinna.
Sí eisini


text:
Orð: Ólína Andrésdóttir
Lag (2007): Knút Olsen
Týtt: Petur Jacob Sigvardsen
Viðmerking: Týddur í 1994
1. Skín, Guddóms sól, á hugahimni mínum,
sum fjalir alt í kærleiksgeislum tínum.
Tú, Drottin Jesus, lívsins ljósið bjarta,
o, lýs nú mínum trúarveika hjarta.
2. Tú ert mær vatn, tá eg so tystur kúri,
og frælsi mítt í myrkum fangabúri,
á vónarveingjum bert tú børn tey smáu,
sum sól tú vermir trúarblómu lágu.
3. Tú ert tað smyrsl, sum grøðir lívsins sárið,
tann mjúka hond, ið turkar sorgartárið,
mín hugans styrkur, hjartans aðalmáttur
og míni sál tann reini andadráttur.
4. Í lívsins kulda einki skjól eg skoði,
hjá frændum, vinum fánar kærleikslogi.
Tú, Drottin Jesus, snúgv tú huga mínum,
so skjól hann fær í náðarfavni tínum.
5. Tú vegur eins hin vesala og smáa
og virðir javnt hin múgvandi og háa,
tú telur ei í tylftum ómegd manna,
men hevur tal á hjörtum túsundanna.
6. Um onkur ikki teg enn funnið hevur,
sum øllum ljós í deyðans myrkri gevur,
o, hoyr tá suff frá veiku bønum mínum,
og gev teim lívd í náðarfavni tínum.


text:
22.2.10
Ein diva við x-faktor í Tórsgøtu
Anna Nygaard syngur Havnarløg saman við Tórshavnar Stórbandi í Tórsgøtu fyri ólavsøku 2009 (Myndir: Birgir Kruse)
Sunnudagin fyri ólavsøku í fjør sang X-Faktor aktuella Anna Nygaard úr Runavík við Tórshavnar Stórbandi í Tórsgøtu. Á skránni vóru Havnarløg í útsetingum hjá Magnusi Johannessen. Tað var 100 ára haldið hjá Tórshavnar kommunu sum hevði bílagt konsertina, sum var almenn og ókeypis undir opnum himni. Anna skaraði framúr við eini livandi swing framførslu av Havnarløgum. Umframt Onnu, sungu Sólvá Ford, Finnur Jensen og James Olsen. Orkesturleiðari var Eirikur Skála, sum saman við Ólavi Olsen hevði fyriskipað tiltakið.


text:
Brot av tekstinum á baksíðuni:
[Í kreppuni í nítiárunum] steðgaði øll bygging í landinum, men Palli gavst ikki so, og tað góða kom burtur úr tí ringa, at nú fekk hann stundir at gera meira við at tekna. Umframt tekningar úr Føroyum, millum annað tekningar av flestu føroysku kirkjum, so hevur Palli eisini teknað á teimum nógvu ferðunum, hann hevur gjørt.
Hann hevur sitið á Reyða Torginum í Moskva, undir Sponsku Trappuni í Rom, á Markusplássinum í Venezia, við Sfinxin í Giza, við Gylta Hornið í Istanbul… Á øllum ferðum heur hann havt tekniblokkin við sær, og tað er, sum er tekningin blivin eitt slag av andadrátti hjá honum. Við blýanti, tey seinni árinivið tópenni og vatnlitablýantum, talar hann á alt tað, hann sær, og bygningarnir, plássini og býirnir svara aftur. Hann er bráður og slúkin, viðhvørt í so kvikur, viðhvørt er í meira lagi av reyðum, men so nógv er at síggja og spyrja og so nógv at greiða frá, at her má berast skjótt at. Tað seinvunna og varisliga er ikki hansara lag, tað er tað frískliga og eyðkenda, hann vil finna.
Prísur:DKK 240,00
Book in Danish about the Faroese artist Astrid Andreasen, famous in the Faroes and the other Nordic countries for illustrating Faroese stamps with beautiful motifs of molluscs, cicades, mushrooms and fishes. Text by Danish Trine Rytter Andersen, more than 100 pictures in color, 112 pages, format 265 x 210 mm.
Prísur:DKK 298,00
Hvalastøðin við Áir er vorðin umbygd til altjóða privathospitalið Vita Hospital, ið er støð fyri eirindaleysum og kyniskum handli við lívgøgnum, ið verða tikin úr 8-12 ára gomlum børnum. Børnini verða rænd í eysturasiatiskum menningarlondum og førd til Vita Hospital við Áir, har lívgøgnini verða tikin úr. Tey gøgnini, ið ikki verða transplanterað til útlendsku sjúklingarnar á privathospitalinum við Áir, verða seld múgvandi fólki um allan heimin.
Lokabragdið verður avdúkað, tá ið Magnus Arnstein narkosulækni, og danska kona hansara, Lisbet, ið er sjúkrarøktarfrøðingur, varnast, at løgnar hendingar fara fram á Vita Hospital, har tey bæði starvast.
Høvuðsevni í bókini er samvitskuleysa nýtslan av børnum úr menningarlondum, men eisini spurningurin um transplantatión av lívgøgnum sum etiskt-moralskt fyribigdi, gongur sum reyður tráður í hesi skakandi og spennandi skaldsøguni.
Prísur:DKK 220,00


text:
Starvsfólkini á Inventar Tænastuni
Um okkum
Um Inventar Tænastuna
Sp/f Inventar Tænastan bleiv stovnað í 1990, men var virkin áðrenn undir øðrum navni.
Tann 1.Mai 1994 keypti Jørgen Petersen Inventar Tænastuna. Hetta var um tað mundið, tá Føroyar vóru í einum fíggjarligum aldudali, og húsaðust vit tá í leigaðum hølum á R.C.Effersøesgøtu.
Í november 1997 keyptu vit ognina Heygsvegur 33 / Undir Heygnum 2 og fluttu í hesi nýggju hølir, har vit enn búleikast. Men so hvørt sum virksemið øktist, blivu hølisviðurskiftini ov trong, so í august 2006 keyptu vit bygning á Akranesgøtu 3, har vit nú hava fjargoymslu.
Tá vit yvirtóku í 1994, seldi Inventar Tænastan nærum bert handilsinnbúgv, og vit høvdu ikki tað stóra á goymslu, men sum árini gingu øktu vit nógv um úrvalið, soleiðis at vit nú umframt handilsinnbúgv eisini selja innbúgv til goymslur, skrivstovur, skúlar, barnagarðar, ellis-og eldrabýlir, stovnar v.m., og sjálvsagt eisini til privatkundan. Somuleiðis hava vit nú eitt stórt goymslu úrval.
+298 61 38 00 | inventar@inventar.fo | Heygsvegur 33, Tórshavn | Mánadag – Fríggjadag: 09.00 – 17.00


text:
Ari av Rana
14.06.2018 - 19:19
Fleiri av teimum gomlu afrikansku baobab trøunum eru um at doyggja. Trøini eru fleiri enn 1000 ára gomul, og granskarar vita ikki hví tey eru um at doyggja.
Baobab trø kunnu gerast meiri enn 3000 ára gomul. Tey eru serliga kend fyri at hava eina ógvuliga breiða træstammu. Hon kann hava eitt ummál á meiri enn 30 metrar.
Eitt granskingarlið við granskarum úr Suðurafrika, USA og Rumenia hava nú staðfest, at 9 av 13 teimum elstu baobab trøunum í suðurpartinum av Afrika eru deyð ella nær við tey seinastu 12 árini. Øll trøini vóru eldri enn 1000 ár.
Granskararnir vita ikki hví hetta hendir, men teir óttast fyri, at tað er veðurlagsbroytingarnar í suðurpartinum av Afrika, sum er orsøkin, skrivar The Guardian.


text:
Endiliga bragdaði aftur hjá KÍ. KÍ vann sikkurt 3-0 á AB í dag. Her málið hjá Páll Klettskarð, sum bleiv skotið í fyrsta minutti og klokkan á vegginum á KÍ høllini vísti 14:59, eitt sera skjótt mál, Páll Klettskarð bleiv spældur púra fríur eftir eitt gott innlegg frá Boris Dosljak í høgru síðu.
Tag: Maverick Barr
KÍ U15 genturnar vunnu bronsu
Gentur U15 hava ígjár vunnið bronsu í landskappingini. Tær kundu áðrenn dystin í dag vinna bæði gull og silvur, men so var treytin, at tær vunnu seinasta dystin í móti HB. Hesin endaði tíverri við, at HB vann 2-0 og tryggjaði sær harvið gullið. Hesar gentirnar hava eisini fyrr í ár fingið silvur í steypakappingini. Les meira…
Fíggjarlógaruppskotið 2019 verður lagt fram nú klokkan 10:00
Tíðindafundur verður nú klokkan 10:00. Landsstýriskvinnan í fíggjarmálum, leggur vegna landsstýrið fram fíggjarlógaruppskotið fyri 2019. Tíðindafundurin verður í fundarhølinum “Krónan” í Kvíggjartúni 1 á Argjum. Tíðindafundurin um fíggjarlógaruppskotið verður stroymdur Til ber at fylgja við beinleiðis, tá ið Kristina Háfoss, landsstýriskvinna í fíggjarmálum, í morgun á tíðindafundi leggur fram fíggjarlógaruppskotið fyri 2019. Tíðindafundurin verður stroymdur Les meira…
Atlantic Airways byggir Hilton-hotell í Havn
Nýggja hotellið, sum Atlantic Airways fer at reka við Staravegin í Havn, verður eitt Hilton Garden Inn hotell, og stjóri á Hilton í Føroyum verður Martin Restorff. Hilton Garden Inn Faroe Islands verður navnið á nýggja fýra stjørnu hotellinum, sum Atlantic Airways fer at reka við Staravegin í Havn. Hotellið verður sostatt partur av heimsumfatandi Les meira…
Fokus á sálarheilsu
Í samband við, at stovnurin Gloym meg ei hjá Almannaverkinum er fluttur til Klaksvíkar, var almenn móttøka í nýggju hølunum á Klaksvíksvegi 57. Gloym meg ei er virkis- og tilhaldsstað og partur av Trivnaðardeplinum hjá Almannaverkinum. Stovnurin hevur áður hildið til í Norðragøtu, men er í summar fluttur til Klaksvíkar og inn í bygningin á Les meira…
Aksel V. Johannesen bakkar ikki útjaðaran upp og slett ikki Klaksvík
Í Dag & Viku í gjár vaksaði enn einaferð Aksel V. Johannesen sínar hendur og gav Hanus Hansen og tey stóru reiðaríini alla skyldina fyri Fiskivinnunýskipanini hjá Høgna Hoydal. Har hann ferð aftaná ferð segði, at tey hava fingið alt ókeypist, men tað er also ikki ókeypist at fiska og mær vitandi, so skulu øll Les meira…
Spurningar viðvíkandi Biskopstorg?
News.fo fór runt við myndatólinum í morgun og endaði eg mitt í býnum á Biskopstorg og her nakrar spurningar til umsitingina hjá Klaksvíkar Býráð ella til Býráðsformannin, viðvíkjandi hesari bygging og hvussu tað gongur við byggingini av Biskopstorg. Hevði onkur í umsitingini hjá Klaksvíkar Kommunu kunna svara okkum uppá hesar spurningar, so siga vit takk: Les meira…
Heung Min Son hevur undirskrivað nýggjan sáttmálað við Tottenham
Heung Min Son hevur undirskrivað nýggjan sáttmálað við Tottenham Fyri løtu síðani undirskrivaði Heung Min Son nýggjan sáttmálað við Tottenham og sum er galdandi til 2023. Son kemur frá Suðurkorea og er 26 ára gamal, hann hevur spælt 140 dystir fyri Tottenham og hevur skora 47 mál, síðani hann flutti frá Bayer Leverkusen í august Les meira…
Fýra smábátar avreiddu til N.F.C.S. ígjár
Tað blivu til góð 3000 pund. Bátarnir vóru Fremad, Høgabrúgv, Maria og Neshamar. Tað mesta var toskur og hýsa og varð fiskurin boðin út á Fiskamarknaðinum Føroya. Fremad fiskaði við línu og hinir fiskaðu við snellu. SáH
Olga Maria landar til N.F.C.S. í dag
Í morgun klokkan 06:35 kom Olga Maria á Klaksvík við 52.600 pundum. Teir byrjaði fiskiskapin tann 14. juli og tað mesta er toskur og hýsa. Olga Maria hevur roynt vestan fyri Føroyar. Veiðan varð boðin út á Fiskimarknaðinum Føroya. Sum sagt, so hevði Olga Maria 52.600 pund. Her myndir frá í morgun, tá ið hon Les meira…


text:
Hesi størv sum námsfrøðingur eru leys at seta frá 1. august 2018 at rokna:
Tvey føst størv við setanarbroti á 0,55 eru leys at seta frá 1.august 2018. Eitt tíðaravmarkað starv við setanarbroti á 0,49 skúlaárið 2018-19. Stuðlarnir verða knýttir at næmingum við serligum tørvi í grunddeildini, miðdeildini og hádeildini.
Skúlanum tørvar stuðlar, ið eru arbeiðshugaðir, nærlagdir, taka ábyrgd, samstarvshugaðir og síggja møguleikar.
Tey, ið sett verða í stuðulsstørvini, skulu hava námsfrøðiliga útbúgving ella royndir, sum stuðul. Um eingir námsfrøðingar søkja, verða størvini skipað sum hjálparfólkastørv. Starvsøkið er Sernám og stovnar undir tí. Tann, ið settur verður, eigur at tola broytingar í starvinum í setanartíðarskeiðnum. Arbeiðstíðin er frá kl. 08:00 til næmingarnir fáa fríð eftir
døgurða.
Lønar- og setanartreytir:
Námsfrøðinga- ella hjálparfólkastørvini eru føst størv ella sáttmálasett starv sambært sáttmála millum Føroya Pedagogfelag og Fíggjarmálaráðið og eru lønt sambært sáttmála millum Fíggjarmálaráðið og Føroya Pedagogfelag. Námsfrøðingar verða løntir í lønarflokki 11-20 (frá 11-21 frá 1.oktober 2018). Hjálparfólk verða lønt í lønarflokki 3-8.
Umsóknir:
Umsóknir, við avriti av prógvum, CV og møguligum viðmælum, skulu sendast sum PDF-fíla til sag@skulin.fo í seinasta lagi týsdagin 19. juni kl. 12.00.
Umsóknir kunnu eisini sendast við posti til:
Skúlin á Giljanesi
á Giljanesi 2
360 Sandavágur
Nærri fæst at vita um størvini hjá Annbritt Toftegaard á tlf. 794425, ella við at senda ein teldupost til annbritt.toftegaard@skulin.fo
Um skúlan:
Skúlin á Giljanesi húsast á tveimum støðum. 3.-10.flokkur ganga Inni á Giljanesi og 1. og 2.flokkur ganga í Bygdaskúlanum í Miðvági. Um 320 næmingar ganga í skúlanum, og 37 lærarar, námsfrøðingar og stuðlar starvast í skúlanum.
Skúlin á Giljanesi byggir á tríggjar súlur: Stundvísi, háttvísi og øðrvísi.
Stundvísi merkir, at gera tingini til tíðina. Virða tann partin ið krevur av okkum, at tíðin –hvørt talan er um minuttir ella ár- er ein avmarkandi faktorur og karmur í okkara arbeiði.
Háttvísi er eitt nýtt orð á føroyskum. Tað hevur enn ikki hevur funnið vegin inn í orðabókina. Háttvísi merkir, at vit duga at gera tingini á rættan skynsaman hátt. Men tað merkir eisini, at vit læra okkum nýggjar hættir at loysa uppgávur, tá kendir hættir ikki roynast nóg drúgvir ella nóg drúgvir.
Øðrvísi merkir dirvi til at hugsa sjálvstøðugt. Dirvi at gera tað, vit meta vera rætt. Dirvi at seta spurnartekin við vanar. Dirvi at fara út um rammuna. Við hvørt finnur mann so útav, at vanin veit best, men tora vit ikki at leita og fregnast í tí ókenda vaksa vit ikki.


text:
Neyðugt við nýggjari dagsskrá í búskaparpolitikkinum
Demografiskar broytingar gera tað neyðugt við nýggjari dagsskrá, tí vaksandi trýst verður á almennu útreiðslurnar í framtíðini. Mett verður at haldføris-indikatorurin fyri føroyska almenna geiran er -5% av BTÚ.
Búskaparráðið hevur saman við Hagstovuni mett um BTÚ-vøksturin í leypandi prísum í ár og komandi ár. Vøksturin í 2015 og 2016 í leypandi prísum er mettur til ávikavist 2,5% og 2,2%. Fyri 2014 er vøksturin mettur til 3,7%.
Búskaparráðið leggur í hesi frágreiðing dent á:
- Broytingar í serligum eftirspurnings- og útboðsviðurskiftum í búskapinum, sum ávirka konjunkturgongdin.
- Fíggjarliga haldførið í almenna búskapinum, og hvussu hetta haldførið verður ávirkað av stórum demografiskum broytingum í komandi áru.
Tað sum hevur hildið uppi búskaparvøkstrinum seinastu árini er serliga prísgongdin á útfluttum alilaksi, gongdin í útflutninginum annars, gongdin í íløguvirkseminum og gongdin í privatu nýtsluni. Mett verður at vøksturin í privatu nýtsluni upp á eitt sindur longri sikt kann fara at verða avmarkaður av lágu føroysku pensiónsuppsparingini og tvungnu pensiónsnýskipanini, og at hetta kann koma at avmarka búskaparvøksturin. Við núverandi tøkni er eisini avmarkað hvussu nógv alivinnan kann vaksa, og við givnum kvotum, eisini hvussu nógv nøgdirnar av pelagiskum fiski kunnu vaksa. Útlit eru ikki til broytingar í botnfiskaveiðuni. Eitt annað sum hevur eyðkent gongdina seinastu árini er at ein vaksandi partur av búskaparvøkstrinum er fallið kapitalánarum í lut og ikki løntakarum.
Stórar demografiskar broytingar fara at gera seg galdandi í komandi árum. Hesar broytingar fara alt annað líka – givið ynskinum um varðveislu av vælferðarstøðinum – at hava við sær stóran útreiðsluvøkstur hjá almenna geiranum. Í komandi árum fer hetta at halda fram við stórari styrki, og fer hetta at fáa eyðsýndar fíggjarligar avleiðingar. Hetta fer eisini at gera tað ómøguligt at halda fram við tí sama politikki, ið higartil hevur verið settur á dagsskránna.
Útrokningar hjá Búskaparráðnum vísa at haldførisindikatorin fyri almenna geiran í Føroyum er -5%. Hetta merkir at útreiðslurnar og/ella inntøkurin hjá almenna geiranum varandi skulu tillagast við 5% av BTÚ, sum í 2015 svarar til umleið 750 mió. kr.
Búskaparfrágreiðingin er at finna á her
Um nakar ynskir at fáa viðmerkingar til várfrágreiðingina 2015, kann viðkomandi venda sær til Sverra Hansen, formann, á tlf. 28 41 32
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...
-
08.10.2018Tey ganga á vegnum og bíða sum nýggjur afturEitt av høvuðsverkunum hjá Ingálvi av Reyni, Tey ganga á veg...


text:
Tvøroyrar Kommuna gjørdist fyri stuttum, limur í ABC-verkætlanini hjá Fólkaheilsuráðnum. Verkætlanin vil virka fyri, at fleiri fólk fáa góða, sálarliga heilsu. ABC stendur fyri trimum, einføldum boðskapum: A) Ver virkin, B) ver saman og C) ver hugbundin. Gransking vísir, at við at vera virkin, partur av einum felagsskapi og at gera ymiskir, ið gevur meining fyri einstaklingin, kunnu vit styrkja og røkja okkara sálarligu heilsu.
Nú ABC-vika er, so hevur Tvøroyrar Kommuna ymiskt á skránni, fyri at varpa ljós á verkætlanina. Í dag vitjar umboð fyri Tvøroyrar Kommunu, eldrahugnan í Trongisvági og í morgin verður Tvøroyrar Skúli vitjaður. Bjarni Nygaard, umboð Tvøroyrar Kommunu í ABC-samstarvinum, fer at greiða næmingunum frá verkætlanini, áðrenn teir fara út at renna. Renningin er eitt gott dømi um tað, at vera virkin, vera saman og vera hugbundin.
Leygardagin bjóðar Tvøroyrar Kommuna til gongutúr við Jákupi Jensen sum frásøgumanni. Gingið verður út eftir Sjógøtu og Tvørávegi og endað verður á Havnarlagnum, við Varðan Pelagic.
Eisini skipar rørslufelagið Hvistan, saman við Tvøroyrar Kommunu, fyri “gakk ella renn” tiltaki. Viðrar, verður byrjað við hylin, frammanfyri skrivstovubygningin hjá Varðanum Pelagic. Til ber eisini at trilla við børnunum ella at súkkla. í 15 minuttir verður gingi, súkkla, trilla ella runnið, og tá ið hesir eru farnir, so verður vent við og øll skuldu komi út aftur á Varðan Pelagið um somu tíð. Hetta fyri at náa endamálinum við ABC fyri sálarheilsu, at vera virkin og at vera saman.
Tvøroyrar Kommuna fer komandi árið at skipa fyri fleiri tiltøkum, ið taka atlit til ABC-verkætlanina, skrivar kommunan at enda.


text:
Ingi Samuelsen
20.09.2017 - 11:03
Tíðindi > Vinna & Tøkni > Handil- og tænastuvinna
Størsta innkeypsketan av gerandisvørum í Føroyum, teir 14 Samkeyps- og 12 Á-handlarnir, fara í næstum at gera eina umfatandi broyting í teirra vøruútvali.
Talan er um lágprísvørurnar av merkjunum First Price og Gestus, sum nú verða skiftar út við vørur frá innkeypsketuni Rema 1000.
Broytingarnar koma í sambandi við, at høvuðsveitarin hjá Samkeyp og Á, Poul Hansen heilsøla, hevur gjørt eina strategiska samstarvsavtalu við Arctic Import og Reitan Distribution. Í dag er Reitan Distribution veitari hjá handilsketunum Rema 1000, 7Eleven, Q8, Circle K og OK+.
Stjórin hjá Poul Hansen heilsølu, Høgni Hansen, fegnast um nýggju avtaluna við Arctic Import.
- Tá vit skuldu velja nýggjan samstarvsfelaga, løgdu vit dent á góðsku og kappingarførar prísir. Harumframt løgdu vit dent á, at okkara virðir í samtakinum, t.d matoyðsl og umhvørvisvinarligar vørur skuldu síggjast aftur í tí nýggja samstarvinum. Og hettar meta vit okkum at hava fingið við nýggju avtaluni, sigur Høgni Hansen í tíðindaskrivi.
Vøruúrvalið hjá REMA 1000, sum er so væl umtókt í Danmark og Grønlandi, verður so líðandi eisini at síggja á hillunum í Samkeyp og Á.


text:
Eg ognaði mær seinnu útgávuna á fløgu tá í tíðini. Tíðliga í '95 hevur tað allarhelst verið. Debutin frá '93 er sum frá líður tann besta, men eg skuldi hava No Need To Argue, tí har var 'Zombie' á. 'Zombie' var allastaðni, eg var 14-15 ár og sangurin var grunge uppá tann ordiliga mátan. Restin av fløguni var kortini nakað annað og meira friðarligt. Eg lurtaði nógv eftir henni, ja hon var satt at siga slitin tunn.
Triðja útgávan To The Faithful Departed (1996) festi seg ongantíð á sama hátt, hóast hon var bæði eitt sindur harðari og meira meginstreymskend. Hon var framleidd av kanadiska hard rokk framleiðaranum Bruce Fairbairn (Aerosmith, Bon Jovi, AC/DC v.fl.), og tað var eitt ikki hissini skifti frá áðurnevnda Stephen Street. Tekstirnir vóru eisini meira "politiskir", men ikki uppá tann sannførandi mátan.
Fjórða útgávan Bury The Hatchet (1999) var tann seinasta, ið eg gav mær far um. Hon var framleidd av hinum relativt ókenda Benedict Fenner, og hevði onkur fín løg, eitt nú hin frálíkt rokkandi 'Promises' og byrjunarlagið 'Animal Instinct'. Húsin var eftir navnframa plátuhúsasniðgevan Storm Thorgerson, ið eisini sniðgav húsan til fimtu útgávuna Wake Up And Smell The Coffee (2003). Eftir hetta havi eg ikki reiðiliga givið mær fær um The Cranberries. Heldur ikki hóast at Stephen Street vendi aftur sum framleiðari á teirri síðstnevndu og á Roses (2012).
Tað ber tó sjálvsagt til at geva teimum báðum fyrstu - the early stuff - eitt lurt, og tær hava framvegis sína sjarmu. Eitt sum sum eg hoyri nú, men ikki gáaði um tá, er tónlistaligu sambondini millum The Smiths og The Cranberries. The Smiths úr Manchester í útnyrðings-Onglandi og The Cranberries úr Limerick í Vestur-Írlandi. Stephen Street var tann, ið kom tættast uppá The Smiths í upptøkuhølinum, og hann megnaði okkurt líknandi við The Cranberries. Johnny Marr og Noel Hogan eru heldur ikki heilt ólíkir í síni tilgongd til gittarbrettið.
Morrissey og Dolores sungu kortini við hvør sínum nevi, og nú er hon farin, songfuglurin. Fyri tey sum hava lurtað nógv eftir The Cranberries vóru hetta syrgin tíðindi. Hvíl í friði.
/// Tónleikari, diskari, skribentur, klaverundirvísari, tónleikafrøðingur, savnari. Hetta er mín bloggur. Nógv av tí sum eg fordjúpi meg í hevur við tónleik at gera. Leirvíkingur búsitandi í Havn. ///
Musician, DJ, writer, piano teacher, musicologist, collector. This is my blog. Much of what I immerse myself in has to do with music. Based in Tórshavn, Faroe Islands.


text:
Borgarin kravdur eftir 35,5 mió. kr. ov nógv
21. september 2018
Hví krevja 16,5 mió. kr. fyri at gjalda 250.000 kr.? Tað skuldu ikki verið neyðugt. Men tað verður gjørt
1. Tað kostar ikki meira at hava ljós, ventilatión ella aðra tilbúgving í undirsjóvartunli enn í einum vanligum tunli.
2. Eftir at íløgan er gjørd, er eykakostnaðurin í mun til vanligan tunnil at pumpa vætu úr undirsjóvartunlinum.
Hvussu stór er tann rokningin?
Vágatunnilin
600 tons renna niður í tunnilin um døgnið.
Um hendan nøgd skal pumpast úr tunlinum, so er elrokningin 250.000 kr um árið.
Men borgarin verður kravdur eftir 16,5 mió. kr.
Norðoyatunnnil
Lekin er størri og tunnilin longri. Rokningin er umleið 1,7 mió. kr. árliga.
Fyri at gjalda hesa upphædd verða fólk og vinna kravd eftir 21 mió. kr. árliga.
Norðoyatunnil og Vágatunnil
Fyri báðar tunlarnar verða 37,5 mió. kr. kravdar inn, fyri at rinda 1,95 mió. kr.
Borgarin verður sostatt kravdur eftir umleið 35,5 mió. kr. ov nógv árliga.
Hesin skeivleiki og eykaskattur, ið serliga rakar økini tunlarnir ganga til, má halda uppat.
Marjus Dam
fyrrverandi løgtingslimur fyri Sambandsflokkin
RN
Back


text:
Falklandsoyggjar
Falklandsoyggjar (enskt: Falkland Islands; spanskt: Islas Malvinas) er ein oyggjabólkur sum hoyrir undir Bresku trúnuna. Falklandsbúgvar hava nakað av heimastýri og egnu stýrisskipan. Oyggjabólkurin er nakað umstríddur. Argentinar kanna sær økið og nevna oyggjarnar har Islas Malvinas. Oyggjarnar vóru fýrst spanskar og siðan argentinskar frá 1767 til 1833, tá ið bretar tóku tær og góvu teimum navnið Falklandsoyggjar. Síðan tá hava Bretland og Argentina trætst um, hvør eigur oyggjarnar. Í 1982 hertók Argentina oyggjarnar, men nakrar vikur seinni róku bretar teir aftur. Ósemjan er harðnað, síðani bretska stjórnin loyvdi oljuleiting við oyggjarnar fyri nøkrum árum síðani. Størsi býurin og høvuðsstaður er Stanley. Argentinar vilja tingast um sjálvstýri fyri Falklandsoyggjar, meðan bretar tilskila sær yvirvaldsrættin har.
Millum 3000 og 4000 fólk búgva í Falklandsoyggjunum. Harafturat eru umleið 1000 bretskir hermenn har.
Innihaldsyvirlit
Politikkur[rætta | rætta wikitekst]
Fólkaatkvøða 2013[rætta | rætta wikitekst]
Úrslitið av fólkaatkvøðuni í 2013 á Falklandsoyggjunum er greitt: Næstan 100 prosent av teimum, ið greiddu atkvøðu, siga ja til, at oyggjalandið framhaldandi skal vera partur av Stóra Bretlandi [1] [2]. 99,8 prosent av falklendingum hava atkvøtt ja til Stóra Bretland. Meirlutin er so stórur, at hann næstan er skemtiligur, men hetta gjørdist úrslitið av fólkaatkvøðuni á Falklandsoyggjunum, og tað kemur ikki óvart á: Falklendingar vilja vera partur av Stóra Bretlandi, soleiðis sum allar kanningar frammanundan fólkaatkvøðuni eisini vístu púra greitt. 1517 fólk greiddu atkvøðu, og hetta er ein valluttøka uppá 92 prosent. Og bara tríggir av teimum 1517 veljarunum søgdu nei til Stóra Bretland. Falklendingar minnast enn serstakliga væl, tá Argentina gjørdi innrás í 1982 og tað óhugnaliga kríggið, sum valdaði í tríggjar vikur, til Stóra Bretland hevði bart argentinarar aftur. Fólkaatkvøðan varð hildin, tí Argentina heldur fram at trýsta á fyri at fáa bretar at sessast við samráðingarborðið. Argentina vil hava oyggjalandið undir sítt ræði, men London hevur víst hesum frá sær.
Myndir[rætta | rætta wikitekst]


text:
Tryggið tey veikastu í samfelagnum
Almenn áheitan til politikkarar, um við lóg, at tryggja tey veikastu í samfelagnum móti kensluleysum, køldum og kyniskum fakfelagsformonnum
Tey veikastu í samfelagnum verða gloymd, niðurpínd og skúgva til viks í høðrum lønarsamráðingum - og hetta góðtaka øll, eisini tey annars bræðneggjaðu fyristøðufólkini í avvarandi feløgum kring landið, sum ikki við einum orði hava átalað hesa vanlukkiligu støðu.
Politiska skipanin má tryggja øllum borgarum í føroyska samfelagnum livilig kor - ikki bara sjúkrarøktarfrøðingum, pedagogum og øðrum starvsbólkum. Støðan hjá teimum veikastu í samfelagnum er sera vánalig, og tað er hetta verkfallið somuleiðis próvfast dømi um.
Tað er syrgiligt at staðfesta, at eingin tykist harmast um, tað sera harðrendu framferðina hjá Jógvani Philbrow, formanni í Pedagogfelagnum, har tey veikastu í samfelagnum, eru tikin gíslar í hesi lønarósemjuni, og tað verður lagt ógvusliga eftir hesum veika samfelagsbólki, sum ongan góðan tykist eiga.
Púra samvitskuleyst, kalt og kyniskt verða áralangar viðgerðir eftir fáum døgum brotnar niður, og sjúklingurin ella fólkið við serligum avbjóðingum, fær stórt afturstig bæði kropsliga og sálarliga.
Ja stórt mein fyri restina av lívinum.
Foreldur og avvarandi hava barst og stríðst fyri, ofta í áravís, til tess at fáa nøktandi viðgerð og umstøður til t.d. børn og ung við serligum tørvi.
Tað sær ikki út til, at nakar gevur sær far um, tað truplu støðu hesar familjur eru í.
Tá ið so harðliga verður farið fram, av formanninum í Pedagogfelagnum, mótvegis hesum samfelagsbólki, so má tað vera eitt krav til politikkarar og avvarandi mynduleikar, um við lóg at tryggja, at hesin samfelagsbólkur ikki verður viðfarin á slíkan vanærisligan hátt í øðrum komandi verkføllum.
Jónvá Danielsen
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Hava lýst eftir stjóra fyri slakar 50.000 krónur
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Myndarøð úr Føroyingahavnini: Tíðarinnar tonn er farin avstað við tí mesta.
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Eg gangi út frá, at Poul Michelsen hevur eina góða frágreiðing til vanliga skattgjaldaran
Sjálvstýri havt ársfund
Samband
Postboks 226
FO-600 Saltangará


text:
- Tíðindi, mentan og ítróttur
Ítróttarhøllin í Sandoy letur upp leygardagin
Ítróttarhøllin á Sandi er liðug, og leygardagin verður skipað fyri hátíðarhaldi, tá nýbygningurin formliga verður latin sandoyingum. Bjørn Kalsø, landsstýrismaður, fer vegna byggiánaran, Mentamálaráðið, alment at lata sandoyingum høllina, sum Gerhard Lognberg, formaður í Sandoyar Skúlasambandi tekur ímóti.      27 mió. kr.      Høllin kostar 27 milliónir krónur, og landið hevur borið allan kostnaðin av byggingini. Hon stendur á økinum við Meginskúlan og fótbóltsvøllin á Sandi. Selmar Nielsen Arkitektar teknaðu høllina, og sp/f TG-verk hevur gjørt byggiarbeiðið. Landsverk hevur verið byggiharri.     Hátíðarhaldið leygardagin byrjar á middegi, tá høllin letur upp fyri almenninginum, og hornorkestur og ítróttafólk ganga skrúðgongu inn í høllina. Klokkan 12.30 verður høllin latin sandoyingum, og røður verða hildnar.      Nógv onnur tiltøk eru á skránni undir hátíðarhaldinum, sum endar klokkan 18.


text:
Nýggjastu tíðindini
Melda til tíðindabræv
Tíðindi - 10. november 2013
Heidi Sevdal og Fróði Benjaminsen, bæði úr HB, eru ársins leikarar 2013 hjá kvinnum og monnum
Nakrir av leikarunum, ið vórðu valdir á ársins lið hjá monnum - Mynd: Álvur Haraldsen
Í samstarvi við Fótbóltssamband Føroya og Hvonn, skipaði Rás 2 leygarkvøldið fyri tiltaki, har ársins leikarar 2013 vórðu valdir.
Tað eru liðskiparar, venjarar og fjølmiðlar, ið hava atkvøtt, og tá talt varð saman, høvdu Heidi Sevdal og Fróði Benjaminsen, bæði úr HB, fingið flest stig.
Meðan hetta er triðju ferð, at Heidi Sevdal verður kosin ársins leikari hjá kvinnum, er hetta fjórðu ferðina síðani 2001, at Fróði Benjaminsen verður valdur til ársins leikara hja monnum. Umframt 2001 og 2013, vann Fróði eisini heiðurin í 2009 og 2010, meðan Heidi vann heiðurin í 2008 og 2009.
Umframt ársins leikara, varð eisini valt ársins ungi leikari, ársins málverji, ársins verjuleikari, ársins miðvallari, ársins framherji, ársins venjari og ársins dómari. Har afturat vórðu Klæmint A. Olsen og Heidi Sevdal heiðraði sum toppskjúttar í ávikavist Effodeildini og í 1. deild hjá kvinnum.
Endaliga úrslitið gjørdist:
Ársins leikarar:
Fróði Benjaminsen, HB
Heidi Sevdal, HB
Ársins ungi leikari (U21):
Hørður Askham, B36
Kára Djurhuus, EB/Streymur / Skála
Ársins málverji:
Teitur M. Gestsson, HB
Bjarta O. Johansen, B36
Ársins verjuleikari:
Jóhan Troest Davidsen, HB
Malena Josephsen, KÍ
Ársins miðvallari:
Fróði Benjaminsen, HB
Fríðrún Danielsen, EB/Streymur / Skála
Ársins framherji:
Páll Klettskarð, KÍ
Heidi Sevdal, HB
Ársins venjari:
Albert Ellefsen, ÍF
Poul G. Olsen, EB/Streymur / Skála
Ársins dómari:
Lars Muller
Elsa Andreasen
Fair Play:
07 Vestur
Ársins lið, menn:
Teitur M. Gestsson, HB
Bárður Hansen, Víkingur
Jóhan Troest Davidsen, HB
Høgni Zachariasen, ÍF
Pól Jóhannus Justinussen, NSÍ
Christian R. Mouritsen, HB
Fróði Benjaminsen, HB
Símun Samuelsen, HB
Páll Klettskarð, KÍ
Klæmint A. Olsen, NSÍ
Finnur Justinussen, Víkingur
Ársins lið, kvinnur:
Bjarta O. Johansen, B36
Bára S. Klakstein, KÍ
Malena Josephsen, KÍ
Liljan av Fløtum Petersen, HB
Rakul M. Johansen, B36
Lív F. Arge, HB
Fríðrún Danielsen, EBS/Skála
Ansy Sevdal, EBS/Skála
Maria K. Thomsen, KÍ
Heidi Sevdal, HB
Rannvá B. Andreasen, KÍ


text:
Nýggjastu tíðindini
Melda til tíðindabræv
Tíðindi - 9. oktober 2018
Føroyska U19-landsliðið tapti seinasta dystin í innleiðandi EM-undankappingini í Litava. Úrslitið gjørdist 1-0 til litavisku vertirnar
Føroyska liðið, ið byrjaði á vøllinum móti Litava - Mynd: FSF.fo
- Eg eri eitt sindur skuffaður av fyrra hálvleiki. Vit leggja ikki nóg nógv fyri, sjálvt um vit spæla okkum til onkrar stórar møguleikar. Og so gera vit eitt mistak, sum kostar mál ímóti. Samlaða úrtøkan verður so einki stig, og tað er sjálvandi ikki nøktandi, sigur John Petersen, venjari, við heimasíðuna hjá FSF.
Tað gjørdist til eitt tepurt 1-0 tap í seinasta dystinum hjá føroysku U19-gentunum, sum seinastu dagarnar hava verið til innleiðandi EM-undankapping í Litava. Írland vann bólkin við 9 stigum, Ukraina fekk 6 stig, Litava 3, meðan Føroyar endaðu nummar 4 við ongum stigi.
- Genturnar hava verið ótrúliga raskar, og eg hevði unt teimum ein sigur, ella í øllum føri javnleik móti Litava. Serliga í seinna hálvleiki vóru vit greitt omaná, og leggja litaviska liðið undir stórt trýst. Men vit fáa ikki mál, hóast stórar málmøguleikar, og so standa vit eftir við ongum, sigur John Petersen.


text:
Bókasøvn
Tvey bókasøvn eru í kommununi. Annað liggur í Skúlanum við Streymin á Oyrarbakka - Sunda Bókasavn - og hitt í Hvalvík - Hvalvíkar Bókasavn.
Felags faldari við tiltøkum á bókasøvnunum í vár 2018.
Sunda bókasavn hevur opið soleiðis:
Mik 14.00-20.00
T-postur: sundabokasavn@gmail.com
Bókavørður er Durita Joensen. Til ber at kunna seg nærri um, hvat tilfar, ið finst á bókasavninum, her.
Nevndin fyri bókasavnið skipar fyri tiltøkum á bókasavninum, sum venda sær til allar aldursbólkar.
Tá ið bókasavnið er opið, ber til at nýta kopimaskinuna og alnótina; tá skal gjaldast fyri nýtsluna.
Bókasavnið í Hvalvík hevur opið soleiðis:
Mán 19.00-20.30
Mik 16.00-18.00
Bókavørður er Vár Hansen, telefon 224002. Til ber at kunna seg nærri um, hvat tilfar, ið finst á bókasavninum, her.
Í Hvalvík er somuleiðis ein nevnd, ið skipar fyri tiltøkum á bókasavninum.
Øll kunnu koma á bókasøvnini at lána bøkur.


text:
Ferðin hjá slóðarunum
Ferðin, sum beiggjarnir Ari og Jóni hava vunnið í einum telduspæli, er farin í gongd.
Málið er gongustjørnan Kepler 62e, sum er heili 1200 ljósár burturi.
Har vóna tey, sum eru við á ferðini, at tey kunnu skapa sær eina framtíð.
Og at byrja við sær alt gott út: á gongustjørnuni er gras, plantuvøkstur og vatn. Men so hendir nakað løgið, tá ið tey fáa samband við nakrar verur, sum eru har frammanundan, og Jóni verður lívshættisliga sjúkur.
Bókarøðin er eitt samstarv millum norska rithøvundin Bjørn Sortland og finska rithøvundin Timo Parvela. Teir skiftast um at skriva hvør sína bók.
Finski myndprýðarin Pasi Pitkänen hevur teknað myndirnar, Jákup Sørensen hevur týtt til føroyskt.
Ferðin er 170 bls. og Slóðarar er 144 bls. Bøkurnar eru heftar.
Aftur


text:
Fríggjakvøldið letur matstovan The Tarv
upp í gulu húsunum innast í Vágsbotni, har heilsølan hjá Poul Hansen var fyrr. Fyrsti persónur, vit møta, innan farið verður til borðs, er smílandi vertinnan Eydna av Fløtum
Millum gestirnar er kendasti mannligi vertur, John Mikkelsen í Áarstovu, sum ger Eydnu tann heiður at møta til soft opening hóskvøldið. Kanska hevur hann okkurt tips, tí greitt er, at hann telist millum bestu matstovuvertir í ríkinum.
Hóast hølini eru rá, sum tá goymsla var her, og Útvarpið seinni helt til her, eru hølini heit við hugnaligum ljósi og modernaðum norðurlendskum eyðkenni, innbúgvi og búnýtum. Útsýnið yvir Vágsbotn, bátarnar og yvir á gamla Impo, er sjáldsama spennandi, nú jólini eru í hondum.
Á niðastu hæddini, beint inn av Bryggjubakkakantinum, er inngongd til Undirhúsið, og aftanfyri er barr, sum Erik Reidarsson Klein stýrur við ungari men fermari hond. Hann veit alt um klassiskar og modernaðar kokkteylar, og ljósið fellir so undirfult, at tú fært hug at spyrja hann um sjáldsamar drykkir og sigarir, bara fyri at fanga hann í rætta barrljósinum í søguligu hølunum.
Wi Ounsa úr Tailandi er høvuðskokkur við grillina, sum er fýrd við kubanskum koli. Júst hetta neytakjøtið er búnað í 61 dagar og stavar úr Galisia út móti Atlantshavi í Spania. Besti munnbiti, eg smakkaði.
Leivur Horn Snæbjørnsson er kokkur í grillini saman við Wi Ounsa.
Leivur er nú farin at skera grillað neytakjøt, einki minnið enn Rib Eye, sum er úr Omaha. Tað er munnbiti fyri kjøtfegnar matelskarar og slær ikki falskar mentir við nýopnaðu grillina í Vágsbotni.
Og so er at servera fyri øllum viðskiftafólkunum, sum í vetrarkuldanum hava sett seg til borðs uppiá at fáa ein heitan bita við tí heilt rætta smakkinum. Umframt grillaðan fisk, tað besta undan Føroyum, kann veljast millum neytakjøt frá Gutrei í Galisia, frá Galloway í Skotlandi, ella Rib Eye frá Great Omaha í USA.
Beint fyri inngongdini í neðra, áleið har sum Zakaris á Argjaboða seldi bensin í gomlum døgum, har er kuldaskáp við tí av einslistum úrvalda kjøti, sum altíð er á goymslu í grillhúsinum The Tarv.
Luis Pellecer, jr, hevur verið í barrini hjá Erik og teimum niðri undir, og kemur yvir til avgreiðsludiskin við grillina hjá Wi og Leivi. Í baksýni er skápið við kjøtinum, sum búnast til tað er rætt og klárt at koyra á grillina. Dagatalið fyri ymsa kjøtið verður talt, so akkurát hin rætti smakkurin fæst, tá bílagt verður.
Luis er leiðandi barrvørður í Mikkeller, og honum á baki kemur Karin Visth, vintænari, sommelier, á KOKS, sum hevur lagt Eydnu av Fløtum lag á við víninum, sum er úr Suðurafrika og Argentina.
Nú kemur sjálvur stjórin í samtakinum Gist & Vist, Johannes Jensen inn úr sjaskuta vetrarkuldanum.
Johannes og kokkurin Leivur heilsast meðan gamla og varðveitta Undirhúsið, har teir gomlu havnarmenninir enn sita, sæst í baksýni.
Mortan í Hamrabyrgi sæst í ulpu framman fyri gluggunum inn í Undirhúsið. Fryntliga Eydna bjóðar uppá, har tilber at sita við betri matborð enn í barrini niðri undir. Gerið so væl!
Har er stórur barrdiskur við maskinum, ið skera tunnar álir av føroyskari og spanskari skinku, sum Ingi Samuelsen mælir mær til at smakka.
Býráðið og Tórshavnar kommuna er umboðað við matstovuborðini uppiá, eins og kokkar, matummælarar og starvsfólk í samtakinum Gist & Vist. Fremst fyri er Annika Olsen, borgarstjóri.
Jákup Simonsen, deildarleiðari á Stjórnarskrivstovuni, situr til borðs, og her er eisini Thora Augustinussen, sølu og marknaðarstjóri í Gist & Vist.
Sjúrður Horsdal, roknskaparstjóri, CFO, á Hotel Føroyum situr við eitt av hugnaligu borðunum á The Tarv.
Sjónvarpsstjørnukokkurin Gutti Winther er eisini millum gestirnar, ið royna grillmatstovuna til sokallaða soft opening, sum er hóskvøldið fyri at latið verður upp fríggjadagin 8. desember.
Ingi Samuelsen, journalistur, og Mortan í Hamrabyrgi standa undir skinkunum, sum hanga yvir barr- og matstovudiskinum uppiá í The Tarv. Teir tosa um føroysku skinkuna og bera saman við beef jerky líknandi kjøtálirnar, sum verða serveraðar við diskin.
Millum gestirnar er eisini súkklarin Gunnar Dahl Olsen, sum prátar við Johan Dahl, og tey bæði Heini Martin Jørðdal Niclasen, tónleikarin í Boys in a Band og Beinta á Torkilsheyggi, sum er fotografur.
Her er framsíðan og baksíðan á ensku og føroysku skránni, sum lýsir og prísmerkir alt etandi og drekkandi, ið fæst í nýggja altjóða grillhúsinum The Tarv í Havn.
So varð bara at finna úthurðina eftir henda frágera soft opening á grill húsinum The Tarv eitt hóskvøld fyri jól í Vágsbotni í Havn. Ert tú heilt lost, so kanst tú finna eitt telefonnummar á gomlu veggunum, sum eru varðveittir, so sum teir hava verið síðan Havnin fekk fyra tøl í nummarbókina og longur aftur. The Tarv er eitt nýskapandi grillhús við kjøti, sum heilt vist ikki er borðreitt í Føroyum áður. Enn eitt nýbrot í virkseminum hjá Gist & Vist, sum veksur um matupplivilsi og útistøð í hjartanum á søguríka høvuðsstaðnum.


text:
Útbúgving til hjálparfólk
Tosað verður nú um útbúgving til hjálparfólk. Høvuðsspurningurin í samband við útbúgvinina tykist at vera, hvar í landinum skúlin skal ligga, og er ætlanin í verandi løtu, at skúlin skal liggja í Suðuroy. Hjálparfólkafelagið er av tí áskoðan, at innihaldið í skúlanum og hvørji rættindi skúlin gevur hjálparfólki er alt avgerandi fyri skúlan og útbúgvingina. Hvar skúlin liggur kemur í aðru rekkju. Endamálið við útbúgvingini skal vera at tryggja brúkaranum eina betri tænastu, og er spurningurin tí, um ætlaði leisturin er tann rætti.
Verandi sáttmáli millum pedagogfelagið og fíggjarmálaráðið tryggjar námsfrøðingum fyrsta rætt til øll størv. Tí má sáttmálin broytast, soleiðis at aðrar útbúgvingar, ið eru viðkomandi innan økið, eisini kunnu fáa tryggja fast starv.
Setanartreytirnar fyri at verða settur í starv ljóða soleiðis:
§ 2. Setanartreytir
"Treytin fyri at verða settur í starv er, at viðkomandi hevur lokið námsfrøðiligt prógv, ella samsvarandi prógv, ið er góðkent av Mentamálaráðnum og Føroya Pedagogfelag.
Stk. 2. Um eingin pedagogur søkir starvið, kann hjálparfólk verða sett fyribils, til pedagogur søkir starvið. Normerað størv, sum ikki eru sett við pedagogum, skulu lýsast leys minst 6. hvønn mánað. Sambært semju millum sáttmálapartarnar kann undantak gerast, so størvini verða lýst leys við eitt ára millumbili."
Sáttmálin á dagstovnaøkinum millum kommunala arbeiðsgevarafelagið og pedagogfelagið sigur, at 2/3 av størvunum eru normeraði til námsfrøðingar og 1/3 til hjálparfólk. Tað merkir, at hjálparfólk, ið verða sett í starv, verða sett í fast starv.
Støðan á serøkinum, sum Fíggjarmálaráðið umsitir, er heilt serlig við tað, at øll størv eru normeraði til námsfrøðingar. Hetta merkir, at um hjálparfólk verður sett í starv, skal starvið kortini lýsast leyst við jøvnum millumbilum. Hetta ger tað torført hjá hjálparfólkum at fáa fast starv, tí um námsfrøðingur søkir, skal hann setast í starvið sambært sáttmálanum.
Brúkararnir innan serøki hava serligan tørv og eru sera ymiskir. Hetta eru brúkarar við ymiskum diagnosum, og hava teir tørv á einum væl skipaðum og tryggum gerandisdegi. Nógv tann størsti parturin av starvsfólkinum á serøkinum eru hjálparfólk, hetta tí, at námsfrøðingar ofta ynskja at starvast á dagstovnaøkinum. Flestu hjálparfólk innan serøki, hava arbeitt á økinum í fleiri ár, og hava tískil nógvar royndir. Talan er um góð og dugnalig starvsfólk, sum hava hugt at meðan teirra starv verður lýst leyst, til námsfrøðingar at søkja. Eftir at starvið hevur verið lýst leyst í jøvnum millumbilum í heili tvey ár, kunnu hjálparfólk sleppa av pínubonkinum og verða sett í fast starv. Eftir at hava arbeitt innan serøki í fleiri ár, og soleiðis fingið sær nógvar arbeiðsroyndir innan økið, hava hesi hjálparfólk vunnið sær nógva og stóra fakliga vitan, og eru tey serkøn á serøkinum, samstundis sum tey eru tryggleikin hjá hesum brúkarum.
Hvørji rættindi fer skúlin at geva hjálparfólkunum?
Spurningarnir eru nógvir, ið kundu verið settir í samband við hjálparfólkaskúlan!
Í Danmark tekur tað millum 2 og 3 ár at útbúgva seg til Pædagogisk assistent/námsfrøðiligan atstøðing, og gevur útbúgvingin hjálparfólkum á serøkinum einans eitt lønarstig hægri endaløn, og tvey lønarstig til tey, ið starvast á dagstovnaøkinum, enn tey hava rætt til nú. Fer 1 ára hjálparfólkaútbúgvingin, sum ætlanin er at seta á stovn, at fáa viðurkenning á sama støði sum danska útbúgvingin Pædagogisk assistent, ella er talan um eina serføroyska útbúgvin?
Útbúgvingin sum pædagogisk assistant ger ikki, at ein verður námsfrøðingur. Eftir lokna útbúgving er ein framvegis hjálparfólk. Fer útbúgvingin at tryggja hjálparfólki fast starv?
Endamálsorðingin hjá pedagogfelagnum ljóðar soleiðis:
"Pedagogfelagið vil virka fyri, at fólk við pedagogútbúgving verða sett í øll størv, hvørs uppgáva er at menna børn og ungfólk, eins og tilkomin, sum hava tørv fyri pedagogiskari menning."
Fer pedagogfelagið at broyta teirra endamálsorðing og virka fyri, at hálparfólk verða sett í fast starv eftir eina 1 ára útbúgving?
Hjálparfólkafelagið vil virka fyri, at útbúgvingartilboðini til hjálparfólk verða viðkomandi. Eisini vilja vit virka fyri, at størvini verða normeraði soleiðis, at hjálparfólk, ið arbeiða á serøkinum skulu setast í fast starv. Hetta fyri at tryggja hjálparfólki virðilig kor til gagn fyri brúkara og stovn.
Sámal Hansen
Nevndarlimur Hjálparfólkafelagið


text:
Sverri Egholm
19.03.2018 - 21:43
Tíðindi > Vinna & Tøkni > Fiskivinna
Eru loyvini ikki fingin upp á pláss í annaðkvøld, heitir ein av manningini formannin í Føroya Fiskimannafelag um at forða skipinum at sleppa til fiskiskap.
- Mortan Johannesen arbeiðir sambært fjølmiðlunum uppá at fáa loyvi upp á pláss frá Dátueftirlitinum til at hava vakmyndatól á fabrikkini. Um loyvi ikki er komið uppá pláss í annaðkvøld, eigur Enniberg ikki at sleppa í fiskiskap, uttan at vakmyndatólini á fabrikkini eru tikin niður.
- Eg fari vegna manningina at heita á formannin í Føroya Fiskimannafelagi um persónliga at møta upp á bryggjuni at tryggja tær, at eingi vakmyndatól eru.
Tað skrivar ein av manningini á Ennibergi. Hetta er sami persónur, sum í gjár sendi Føroya Fiskimannafelag, Fiskimálaráðnum og fjølmiðlunum eitt bræv, har hann gjørdi vart við vakmyndatól umborð á Ennibergi.
Sambært honum eru tey sett upp uttan at manningin er kunnað um hetta.
Manningin hevur fingið boð um at mynstra klokkan 20 í annaðkvøld.
Les eisini: Reiðarin á Ennibergi: Slík tól lætta um arbeiðsgongdina


text:
Konsert við Hillsong London
9. mars kl.20 verður møguleiki at hoyra Hillsong London í Kelduni í Skálafirði.
Hillsong er vorðið kent runt allan heimin – serliga er tað tónleikurin, ið fyllir nógv hjá teimum.
Hillsong London hevur gjøgnum árini givið fleiri fløgur og stakløg út, m.a. Shout God's Fame, Hail to the King og eiga tey fleiri løg í útgávuni Glorious Ruins. Tey eru kend fyri teirra eldhug at náa út til menniskju við lovsangi.
Børn undir 7 ár hava ókeypis atgongd.
If you have troubles buying tickets, please call (+298) 76 50 01.


text:
Nøkur orð í essayformi um føroyska stjórn, lóg og fyrisiting tá ið ræður um at fáa útlendingar at flyta til Føroya at arbeiða ella búgva.
Føroysk tilflytaralóg er tíverri er merkt av loysnum ið eru óegnaðar populistiskar royndir at loysa trupulleikar, sum vit als ikki hava.
Greinin er partur av greinasavninum Exit Føroyar.
Greinin er millum umrødd í morgunsendingini hjá útvarpinum (umleið 6:34 inni í sendingini).
Rás 2 og sjónvarpstíðindini hava eisini viðgjørt málið.
Nøkur brot úr greinini:
‘Let’s set the scene’
Vit kenna øll støðuna. Vit koma á gátt í onkrum føroyskum heimi á bygd nakað út á kvøldið. Húsfólkið situr í rúmligu stovuni ið er alloðin í familjumyndum og urtapottum. Tey fáa sær kaffi, øll eygu eru vend móti sjónvarpinum, sum eftir tað lítla korterið av endursendingum á Kringvarpinum aftur er sett á TV2 News, ella kanska er onkur kapping um at syngja ella tvassa okkurt á onkrari av hinum donsku kanalunum. Fært tú kortini ávíst prát í lag við húsfólkið er ikki frítt, at tey harmast um, at bygdin minkar, men “tað ber ikki til hjá okkum øllum at vera prestar ella professarar.” Tey hava sligið seg til táls við, at nøkur av børnunum mugu fara niður, onnur til Havnar. “Men vissi nú nýggjustovumenninir fingu fatur á eini makrelkvotu ella kanska einum pari?” Ja, so bleiv kanska so frægt av arbeiði, at matmóðirin í húsinum aftur fekk lønandi starv. Gamli hevur verið so ringur í rygginum, hjá honum er lítið at gera. Rættiliga avgjørd gerast tey ikki, uttan so prátið fellur á tilflytarar. Øgiligur vandi er í øllum hesum fólkunum ballaðum í turrikløð, sum bara vilja hava pengar frá danskarunum og avla børn uttan nakað hógv. Tey hopa, at Pia, Lars, Helle og hini á Christiansborg, sum tey eru uppá fornavn við, fara at gera nakað við hetta.
Soleiðis er støðan. Føroyingar eru fangaðir í lagnutrúgv uppá fruminntøkur (ið eru fiskur og blokkur). Størv hjá lærdum fólki eru sum prestastørvini góð at fáa, men tey framleiða onki, ið kemur til høldar í hesi verðini sum føroyingar liva í. Tí er onki annað enn at satsa í hesum ‘zero-sum game,’ sum handlar um, hvør fær tann fiskin ið er at fáa, og hvør fær tann blokkin ið er at fáa. Fráflyting er bara neyðuga fylgjan av, at fiskur ella blokkur mangla, ella at fólk gerast praktiskt avlamin ígjøgnum óviðkomandi útbúgving.
Samstundis hava føroyingar tikið til sín populismu úr donskum stórbýarpolitikki. Hóast vit hava áleið tríggjar muslimar í Føroyum, sum allir gera góðan mat, so eru føroyingar øgiliga ræddir fyri tí, sum fólkavaldur nevndi “berføttum dadluetandi jihadistum.” Øll duga søgur um óforstáiligar taxasjafførar, íbúðir fyltar av fremmandum ella aðrar ræðuleikar úr hesi verðini, sum fjarsýnið ber tey í hvørt kvøld.
Í útvarpssending um útlendingastovuni fyri ári síðani var sagt, at tóat føroyska lóggávan var eldri, veikari og linari enn í grannalondunum, so bar til at vissa fólk um, vit í venju skuldu halda okkum líka strong sum hini – Føroyar gjørdust ikki nøkur inngongd til norðurlanda við frælsari útlendingalóg! – Nei… so hyggin ella heppin verða vit ikki; føroyingar kunnu framvegis sita tryggir við hálvhosunum uppi á stovuborðinum, kaffi og Cadbury … og nikka at øllum teimum, sum í fjarsýninum til fánýtis royna at bjarga føroyingum undan trupulleikum ið teir ikki hava.
…
Snøgt sagt
Hetta hevur havt stóru ávirkan sína á føroyska tilflytaralóg, sum tíverri er merkt av loysnum ið eru óegnaðar populistiskar royndir at loysa trupulleikar, sum vit als ikki hava.
…
Misfatan býr undir
Týðandi er at staðfesta, at øll hesi sjónarmið um mentunarligar og búskaparligar avleiðingar av tilflyting og um búskap sum grundaðan á fruminntøkur eru skeiv, tí fyrra er grundað á hetta vælkenda, at okkara politiska dagsskrá er innflutt og sett grundað á viðurskifti ið ikki eru okkara, meðan seinna stutt og greitt er skeivt og dømi um óhaldbara búskaparfrøðiliga hugsan; tí gerast loysnirnar í lóggávu og umsiting so óhepnar, tí tær til fánýtis royna at loysa vandamál ið ikki eru til.
Vanligasta misfatanin er á enskum nevnd ‘the lump of labour fallacy.’ Misfatanin at bert ávís nøgd av arbeiði er til, og fær ein annar starv so fái eg ikki. Hetta er partur av zero-sum misfatanini sum nevnd var í áðni. At hon er skeiv sæst best av, at amerikanski búskapurin eftir tíggjutals millióna tilflytan framvegis finnur næstan øllum størv; enntá eru mangar milliónir av sera arbeiðssomum fólkum ólógliga í USA og halda týðandi vinnum gangandi við ídni og strevi. Ja, arbeiðsloysi er í USA, men av øðrum orsøkum, og tað gjørdist bert verri, um t.d. øll av norskari ætt fluttu aftur til Noregs at ‘geva pláss.’ Tann við lítlari ella óviðkomandi útbúgving hevði framvegis sitið arbeiðsleysur í USA, og Noreg hevði fingið ein goysandi vøkstur í framleiðslu og vælferð sum ongin nøgd av olju, fiski ella øðrum ikki-menniskjansligum tilfeingi kann geva. Veruleikin er, at hvør einasti sum ‘tekur’ sær starv samstundis eftirspyr somikið av vørum og tænastum, at hann eftirspyr nóg mikið til, at brúk er fyri øðrum – hann bæði tekur og skapar eitt starv. Í New York búgva tey bókstaviliga omaná hvørjum øðrum, uttan nakran skugga av frumframleiðslu av land-, sjó- ella havbúnaði ella blokki, og túsundtals fólk mugu koyra inn í býin hvønn dag at manna øll størvini.
…
Vit hava tíverri dapra forsøgu at halda fólkavøkstri aftur
Hvussu virkar henda misfatan so? Jú, í gomlum døgum avmarkaðu vit í lóggávu serliga giftingarmøguleikunum. Tá ið ikki var hugsandi at liva saman ógiftur, vóru treytir fyri giftu sera effektivar at forða bæði tilflytarum eins og nøring hjá fátækrafólki ella øðrum óynsktum. Tá ið føroyingar regluliga mála tunnur sum piparbússur og arga onkran, t.d. “Heri pipar, 8. oktober !!!” so sipar hetta til danska lóg, ið avmarkaði møguleikarnar hjá týskum handilsmonnum at seta seg niður í Keypmannahavn, teir skuldu ikki giftast, vera eldri enn 30 ár og lata kongi heilt kilo av pipari í avgjaldi. Piparsveinar eru skerdir tilflytarar. Dupult ironiskt, at ein keypmanna havn helt keypmonnum burturi, og at eitt fánandi oyggjafólk ið hungrar eftir tilflytan virðir minnið um mismun móti tilflytarum.
Her heima var sonevnda trælalógin nýtt at forða giftu. Fólk skuldu prógva, at tey høvdu inntøkugrundarlag, helst sita við hálvari mørk í jørð – harvið vóru bert pláss fyri áleið 10-20 húsarhaldum í miðal føroyskari bygd, ikki minst tí summi sótu við nógvari jørð. Sama tankagongd sum hjá kendum fólkavaldum og granskara ið áhaldandi segði ‘búskapin’ avmarka fólkatalið – og ikki øvugt so sum veruleikin er. Trælkanin í lógini lá í tí, at tú hevði skyldu at fara at tæna hjá øðrum – arbeiða fyri avmarkaða løn og vera verandi ógiftur – um tú ikki kundi ávísa trygt tilverugrundarlag, helst í frumframleiðslu av vøru burturúr jørð.
…
Vit høvdu kjansin at blása betri anda í lógina …men nei takk!
Danir høvdu givið greið boð. Bertel Haarder ráðharri hevði gjørt greitt, at føroyingar kundu fáa tær ásetingar, teir vildu hava. Bæði tá ið ræður um formligar ásetingar í lóg, og tá ið ræður tey rundskriv og annað ið myndar venjuna – praksis – eftir lógini. Vit kundu fáa egna útlendingastovu og enntá yvirtaka málsøkið. Che-samgongan legði seg tó eftir at yvirtaka tyngri evni sum málsøkið mát og vekt, men legði fram nevnda uppskot um serliga lóg fyri Føroyar. Lógin var full av tí, vit í fakinum nevna standardum, ásetingum við tulkingarrúmd ið krevja at verða gjørdar ítøkiligar í meting út frá valdum og vigaðum atlitum. Ásetingar um ”særlige beskæftigelsesmæssige hensyn” og ”væsentlige beskæftigelsesmæssige hensyn” kunnu merkja so øgiliga nógv. Einastu mørk eru í veruleikanum sett av veiku krøvunum til konsekvens eftir líkaregluni. Sagt einfalt, vissi KÍ fær ein áleypara úr Rumenia, skal TB eisini kunna, men til ber eisini at nokta báðum. Útlendingalógin var nú okkara, bara vit so dánt kundu viðgera lík mál á líkan hátt.
Øgiligur ótti og ekki var á fólki, ikki minst teimum í samhaldsføstum flokkum og fylkingum, og nógv stóð á. Loksins var málið avgreitt, jú nú kundu arbeiðsloyvi gevast í serligum førum, um ikki arbeiðsloysið fór uppum hálvt fjórða prosent.
Nú er búskapur so háttaður, at sterkur dynamiskur búskapur, t.d. sum megnar at stovna 5% nýggja arbeiðspláss árliga, helst skapar brutto nærri 20% og missir kanska 15%. Hvørt ár eru nøkur liðug í skúla, onnur gerast frísk aftur ella liðug við farloyvi (og nøkur fá sleppa enntá at flyta til). Arbeiðsloysi í løtumyndini er tí altíð nøkur prosent. Føroyska markið uppá 3,5% var í veruleikanum treyt um onki bygnaðarligt ella árstíðarmerkt arbeiðsloysi. Skuldi forritari, maskinmeistari, granskari ella flyta til Føroya at starvast í vinnum ella fakum uttan nakað staðfest arbeiðsloysi, so var kravið sostatt, at onki veruligt arbeiðsloysi heldur skuldi vera í nakrari aðrari vinnu ella faki. No expansion please, we’re Faroese.


text:
Uhhaaa, hesi smakka! Eitt sindur øðrvísi føstulávintsbollar.
Hesi vandbakkelsuni hava hindberjaskúm, hvítt sjokulátakrem og hakkaðar sjokulátabitar ímillum og síðani róma on top!! jaja, her verður ikki spart uppá kaloriurnar. Hetta er so alvorliga lekkurt.
Tilfar & Arbeiðsháttur
Vanbakkelse
2,5 dl vatn
100 g smør
150 g hveitimjøl
3 egg
Set ovnin á 200 stig við undir og yvir hita. Koyr vatn og smør í eina grýtu og fá tað upp á kók. Stroy mjølið í grýtuna, men minst til at røra skjótt og væl, við einum pískirísi ímeðan. Tak síðani grýtuna av plátuni og lat tað køla í 10-15 minuttir. Koyr eitt egg í í senn, og píska væl ímillum eggini. Síðani verður deiggið koyrt í ein sproytiposa. Sproyta 12 smáar bollar á plátuna. Baka mitt í ovninum í umleið 25 minuttir, til bollarnir hava fingið ein gyltan lit.
Hindberja skúm
300 g fryst hindberjum
2,50 dl róma
2 bløð av husblas
Legg husblas í kalt vatn í fimm minuttir.
Hita hindberini í einari grýtu. Sýla síðani tað mesta av veskuni frá og mosa berini. Blanda nú husblas í heitu berini. Píska róman og rør síðani hindberini spakuliga í.
Hvítt sjokulátakrem
150 g hvít sjokuláta
2,50 dl róma
3 bløð av husblas
Legg husblas í kalt vatn í fimm minuttir. Sker sjokulátuna í stykkir og koyr hana í eina skál.
Hita róman í einari grýtu við lágum hita. Rómin skal ikki kóka. Koyr fingurin í, fyri at vita nær rómin er nóg heitur. Tá tú næstan brennur fingurin, tekur tú róman av plátuni. Stoyt helvtina av rómanum oman yvir sjokulátuna og rør. Koyr síðani restina av heita rómanum í so sjokulátan smeltar ordiliga og fær ein samanhangandi konsistens. Koyr síðani husblas í og rør væl til tað er smeltað.
Stilla síðani sjokulátakremið í køliskápið til tað er ordiliga kalt.
Prýði + fylla
1-2 dl róma
50 g hakkað sjokuláta
Endaliga úrslitið
Sker vandbakkelsuni í helvt. Koyr eina skeið av hvíta sjokulátakreminum niðast, síðani hindberja skúmið og stroyð hakkaðu sjokulátuna ovast. Legg nú lokið omanyvir og sproyta ein topp av róma ovast. Tú kanst koyra eitthvørt prýði á. Her havi eg brúkt turkaði hindber.
Sooo komu vit endiliga til løtuna, har vandbakkelsini eru klár at eta.
Vælgagnist og gott vikuskifti!
M&K


text:
Hvussu ofta tekur Landssjúkrahúsið ímóti heilsurøktarlesandi og hvussu leingi:
Heilsurøktaranæmingar eru á Landssjúkrahúsinum eina ferð árliga frá aug. og í 11-12 vikur.
Hvussu nógv hvørja ferð?
1 til 4 lesandi.
Psykiatriski depilin tekur ímóti 8 næmingum, ið verða deild millum 3 ymsar deildir.
Lønarviðurskifti?
Næmingar fáa ikki løn frá stovninum í praktiktíðarskeiðnum.
Yvirskipað krøv:?
Mál verða sett í samstavi millum skúla og deild
Samband
Heilsuskúlin setir seg í samband við Landssjúkrahúsið, og ger avtalur viðv. næmingum við deildarleiðarar á hvørjari deild.


text:
Navn: Tístram
Skrásetingar nr.: FR02103
Folađur: 10. juni 2002
Kyn: Hestur
- geldur einaferđ ímillum 2004-2006
Litur: Svartbrúnur
- Hevur litgenini E- aa toto --
Stongmát: 126cm
Sinnalag: Tá hann júst var komin av Dímun, var hann eitt sindur styggur og vildi ikki ordiliga lata fólk narkast sćr. Hann var heldur ikki so vanur viđ at verđa riđin - um eitt annađ ross ikki var frammanfyri hann, so kundi hann virka eitt sindur treiskur (av tí at hann skilti ikki ryttarin so gott).
Nú er hann ógvuliga nógv broyttur. Hann er blivin sera fittur, blíđur og fólkaalskin. Er eisini blivin eitt nógv betur ríđingarross. Hevur einki ímóti at ríđa fremst, tímur sera vćl at ríđa einsamallur, og steđgar heldur ikki upp, sum hann gjřrdi í byrjani.
Eigari: Ása úr Dímun - Stóra Dímun
- Er hjá Onnu Louisu Joensen - Argir
Fortíđ: Vit ganga bara út frá, at tey á Dímun hava keypt Taru, mammu Tístram, ímeđan hon var kviđin viđ Tístram, so hann var óiva folađur har.
3. juni 2008 var Tístram flogin av Dímun, av tí at ein ryssa nú skuldi standa saman viđ Kletti. Nú hevur Anna Louisa hann.
Avkom:
Grani 4 - FR05101


text:
Ikki øll fólk fylgja so væl við, hvørjir bátar longu vunnið meistaraheitið, og hvørjir bátar hava møguleikan at vinna meistaraheitið á ólavsøku. Við vissu vita vit, at Sølmundur við kvinnum, Páll Fangi við monnum, Erla Kongsdóttir við kvinnum, Firvaldur við gentum barnaróður hava vunnið allar róðrarnar, og tí longu eru meistarar. Argjabáturin er eisini meistari, tí hann hevur vunnið fimm róðrar, og 8-mannaførini er bara tríggir bátar. Niðanfyri bestu tíðirnar á ólavsøku aftur til 1997.
Síðani hava vit nakrar ”teoretiskar” møguleikar. Ormurin hevur vunnið fimm róðrar, men kann ikki enn rópa seg meistari 2018. Ormurin hevur 40, Klaksvíkingur 36 og Suðuroyingur 32 stig. Siga vit, at Klaksvíkingur vinnur á ólavsøku, so gerst hann bara meistari, um Ormurin verður aftastur bátur og tí bara fær trý stig. Tá hava báðir bátarnir 43 stig, men Klaksvíkingur er fremri á ólavsøku.
Havi skrivað um dreingjaróðurin, har Sílið, Jallurin og Drekin sjálvir kunnu gera av, hvør vinnur meistarheitið. Genturóðurin er bara eitt sindur áhugaverdur, tí Blikur hevur 37 stig, Tambar 35, Drekin 27 og Falkur 25 stig. Bara Tambar kann hótta Blik um meistaraheitið, men so má Tambar vinna róðurin, og Blikur fara aftur á triðja plássi ella longur aftur.
At enda barnaróðurin við dreingjum, har kappingin stendur millum Fiskin úr Vági við 39 stigum, Fípuna Føgru úr Klaksvík við 33 stigum og Heyk úr Hósvík við 32 stigum. Her kunnu Fípan Fagra og Heykur gerast meistari, um Fiskurin einki stig fær á ólavsøku. Men her má sigast, at kappingin heldur stendur um at vinna sær silvurheiðursmerkini. Niðanfyri bestu tíðirnar á ólavsøku aftur til 1997. Tá tað er sagt, meini eg, at í barnaróðri telja fimm tey bestu úrslitini. Um so er, er Fiskurin úr Vági eisini meistari fyri ólavsøkuróðurin. (Vagnur)